
	1. Նախևառաջ, Նախագիծն օգտագործում է «արդարացի փոխհատուցում» եզրույթը, որը թեև բխում է «Միջազգային իրավական հարցերով ներկայացուցչի մասին» ՀՀ օրենքի 11-րդ հոդվածի 2-րդ մասում օգտագործվող ձևակերպուﬕց, սակայն փաստացի վերաբերում է Եվրոպական կոնվենցիայի 41-րդ հոդվածի ներքո «արդարացի փոխհատուցման» տրամադրմանը։ Արդյունքում, Նախագծի կարգավորման շրջանակից տպավորություն է ստեղծվում, որ դուրս է ﬓացել կոնվենցիայի 39-րդ հոդվածի ներքո բարեկամական կարգավորմամբ և 37-րդ հոդվածի § 1 (c) կետի ներքո ﬕակողմանի հայտարարության հաստատմամբ փոխհատուցուﬓերի տրամադրումը։
Այս առումով նախագիծն ունի հստակեցման կարիք, թե արդյո՞ք այն ներառում է բոլոր տեսակի փոխհատուցուﬓերի տրամադրումը:

	1. Չի ընդունվել 

Նախագծում օգտագործված «արդարացի փոխհատուցում» եզրույթի վերաբերյալ մտահոգությունը, ըստ որի այն կարող է մեկնաբանվել բացառապես Մարդու իրավունքների եվրոպական կոնվենցիայի 41-րդ հոդվածի իմաստով, հիմնավոր չէ։
 Նախագծի համակարգային մեկնաբանությունը վկայում է, որ «արդարացի փոխհատուցում» ձևակերպման առարկան չի սահմանափակվում միայն Եվրոպական դատարանի՝ Կոնվենցիայի 41-րդ հոդվածի հիման վրա կայացված վճիռներով սահմանված արդարացի փոխհատուցման տրամադրմամբ։
Մասնավորապես, Նախագծի համապատասխան թե՛ վերնագրում, թե՛ այլ  դրույթներում օգտագործվում է ոչ միայն «վճիռ», այլև «որոշում» եզրույթը։ Մինչդեռ Եվրոպական դատարանի պրակտիկայում «որոշմամբ» հաստատվում են, ի թիվս այլնի, Կոնվենցիայի 39-րդ հոդվածի հիման վրա ձեռք բերված բարեկամական կարգավորումները, ինչպես նաև Կոնվենցիայի 37-րդ հոդվածի 1-ին կետի «գ» ենթակետի հիման վրա ներկայացված միակողմանի հայտարարությունները։ Երկու դեպքում էլ դատարանը կարող է սահմանել պետության կողմից դիմողին վճարման ենթակա փոխհատուցման չափը կամ հաստատել դրա վերաբերյալ պետության ստանձնած պարտավորությունը։
Հետևաբար, Նախագծում «վճիռ կամ որոշում» ձևակերպման կիրառումն ինքնին վկայում է, որ կարգավորման շրջանակն ընդգրկում է ոչ միայն Կոնվենցիայի 41-րդ հոդվածի հիման վրա շնորհվող արդարացի փոխհատուցումը, այլև Եվրոպական դատարանի կողմից բարեկամական կարգավորումների և միակողմանի հայտարարությունների շրջանակներում հաստատված վճարման ենթակա գումարները։
Այսպիսով, Նախագծի համակարգային մեկնաբանությունից բխում է, որ «արդարացի փոխհատուցում» եզրույթը տվյալ համատեքստում չի կարող մեկնաբանվել նեղ՝ բացառապես Կոնվենցիայի 41-րդ հոդվածի իմաստով, այլ ներառում է Եվրոպական դատարանի վճռով կամ որոշմամբ նախատեսված՝ պետության կողմից դիմողին վճարման ենթակա բոլոր փոխհատուցումները։


	2. Նախագծում որևէ անդրադարձ չկա ծախսերի փոխհատուցմանը, այդ թվում՝ ներկայացուցչական բնույթի, որոնք կարող են նաև անﬕջապես փոխանցվել ներկայացուցչություն իրականացրած անձի կամ կազմակերպության հաշվեհամարին։

	2. Չի ընդունվել 

Նախագծով կարգավորված է ծախսերի՝ այդ թվում ներկայացուցչական բնույթի,  փոխհատուցմանը վերաբերող իրավահարաբերությունները հետևյալ հիմնավորմամբ.
Մարդու իրավունքների եվրոպական դատարանի պրակտիկայում 41-րդ հոդվածով նշանակվող «արդարացի փոխհատուցումը» կարող է ներառել.
գույքային վնաս (pecuniary damage),
ոչ գույքային վնաս (non-pecuniary damage),
ծախսեր և ծախքեր (costs and expenses)։
Այսինքն՝ ծախսերի և ծախքերի փոխհատուցումը 41-րդ հոդվածի շրջանակում հանդիսանում է արդարացի փոխհատուցման մի բաղադրիչ։ Դատարանը սովորաբար վճռի եզրափակիչ մասում առանձին նշում է, օրինակ.
EUR X՝ գույքային վնասի համար,
EUR Y՝ ոչ գույքային վնասի համար,
EUR Z՝ ծախսերի և ծախքերի համար,
սակայն դրանք բոլորն էլ շնորհվում են Կոնվենցիայի 41-րդ հոդվածի հիման վրա։
Եվրոպական դատարանի՝ Practical Guide on Just Satisfaction Claims ուղեցույցը, որը վերաբերում է Կոնվենցիայի 41-րդ հոդվածի կիրառմանը, նշում է, որ 41-րդ հոդվածի պահանջները կարող են վերաբերել գույքային վնասին (pecuniary damage), ոչ գույքային վնասին (non-pecuniary damage), ծախսեր և ծախքերին (costs and expenses)։
Ուստի, «արդարացի փոխհատուցում» եզրույթը ներառում է նաև ծախսերի և ծախքերի հատուցումը:


	3. Նախագիծը բարդացնում է փոխհատուցման տրամադրումը` անհարկի լրացուցիչ փաստաթղթերի ներկայացման պահանջ սահմանելով (ինչպես օրինակ՝ սահմանում է նույնականացման քարտ և հանրային ծառայությունների համարանիշ ներկայացնելու պահանջ, որոնք առհասարակ կարող են նույնիսկ չունենալ ՀՀ քաղաքացիություն չունեցող անձինք)։ 

	3. Չի ընդունվել 

Դիտարկումն ընդունելի չէ հետևյալ հիմնավորմամբ.
Նախագծով նախատեսված փաստաթղթերի ներկայացման պահանջը նպատակ ունի ապահովելու փոխհատուցում ստացող անձի պատշաճ նույնականացումը, վճարման իրավաչափ իրականացումը և պետական միջոցների տնօրինման թափանցիկությունն ու հաշվետվողականությունը։ Նշված պահանջները չեն հետապնդում փոխհատուցման տրամադրման գործընթացն անհարկի բարդացնելու նպատակ և բխում են իրավական որոշակիության ու ֆինանսական կարգապահության ապահովման անհրաժեշտությունից։
Միաժամանակ, նույնականացման քարտի և հանրային ծառայությունների համարանիշի վերաբերյալ պահանջները կիրառելի են միայն այն դեպքերում, երբ անձն ունի համապատասխան փաստաթուղթ կամ համարանիշ։ Հայաստանի Հանրապետության քաղաքացի չհանդիսացող կամ նշված տվյալները չունեցող անձանց նկատմամբ այդ պահանջները չեն կարող մեկնաբանվել որպես փոխհատուցում ստանալու իրավունքի իրացման խոչընդոտ, քանի որ նրանց նույնականացումն իրականացվում է անձը հաստատող համապատասխան այլ փաստաթղթերի հիման վրա։ Ավելին՝ Կարգի գլուխ 2-ի 4-րդ կետի 6-րդ ենթակետը, լրացուցիչ երաշխիք ապահովելով, հղում է կատարում ՀՀ կառավարության 1999 թվականի դեկտեմբերի 22-ի N 767  «Անձը հաստատող փաստաթղթի մասին» որոշմանը, որը, ի թիվս այլնի, սահմանում է նաև օտարերկրյա քաղաքացիների և քաղաքացիություն չունեցող անձանց համար այն փաստաթղթերի ցանկը, որոնք ՀՀ-ում համարվում են անձը (ինքնությունը) հաստատող: 
Հետևաբար, նախագծով նախատեսված կարգավորումները չեն սահմանում անհիմն կամ անհամաչափ վարչական բեռ և չեն հանգեցնում փոխհատուցման տրամադրման գործընթացի անհարկի բարդացման, ուստի առաջարկվող փոփոխությունն ընդունելի չէ։


	4. Նախագիծը փոխհատուցում ստանալու ընթացակարգի նախաձեռնման ամբողջ բեռը կարծես դնում է անձի վրա, ինչը ﬕջազգային պրակտիկայում ևս ընդունելի չէ։ Որպես կանոն պետությունը պետք է լինի շահագրգիռ օր առաջ ﬕջոցներ ձեռնարկելու անձին սահմանված փոխհատուցումը տրամադրելու համար, այդ պատճառով օրինակ՝ իրավասու մարﬕններն են ծանուցում ուղարկում անձին՝ խնդրելով տրամադրել հաշվեհամարը փոխհատուցումը տրամադրելու համար։
Մինչդեռ խնդրո Նախագիծը կարծես հակառակ տրամաբանությամբ ընթացակարգ է սահմանում և ունի այս առումով էական փոփոխության կարիք՝ նախատեսելով անձին համապատասխան ծանուցման ընթացակարգ՝ վճիռներն օրինական ուժի ﬔջ մտնելուն հաջորդող ժամանակահատվածում։

	4.  Չի ընդունվել 

Նախագծով նախատեսված՝ դիմումի հիման վրա փոխհատուցման տրամադրման ընթացակարգը պայմանավորված է փոխհատուցման վճարման համար անհրաժեշտ տվյալների՝ մասնավորապես շահառուի ընթացիկ բանկային հաշվեհամարի և վճարման իրականացման համար անհրաժեշտ այլ տեղեկությունների ստացման անհրաժեշտությամբ։ Նշված տվյալները պետական մարմնի տրամադրության տակ չեն գտնվում կամ չեն կարող համարվել մշտապես արդիական, ուստի դրանց ներկայացումը շահառուի կողմից անհրաժեշտ նախապայման է փոխհատուցման վճարման համար։
Միաժամանակ, ինչպես Հայաստանի Հանրապետությունը, այնպես էլ դիմումատուն Մարդու իրավունքների եվրոպական դատարանի կողմից պաշտոնապես ծանուցվում են վճռի, բարեկամական կարգավորման կամ միակողմանի հայտարարության վերաբերյալ համապատասխան որոշման մասին։ Հետևաբար, ինչպես Հայաստանի Հանրապետությունը, այնպես էլ դիմումատուն տեղեկացված է լիմում վճռի, այդ թվում վճռով սահմանված իրեն հասանելիք փոխհատուցման իրավունքի և դրա հիմքերի մասին և, որպես փոխհատուցման շահառու,  շահագրգռված է դիմում ներկայացնելու և վճարման համար անհրաժեշտ տվյալները տրամադրելու հարցում։
Բացի այդ, թեև Հայաստանի Հանրապետությունը գործնականում, Եվրոպական դատարանի համապատասխան վճռի կամ որոշման մասին տեղեկացվելուց հետո, ձեռնարկում է անհրաժեշտ միջոցներ՝ փոխհատուցման վճարման գործընթացը պատշաճ կազմակերպելու նպատակով, այդ թվում՝ հնարավորության սահմաններում կապ հաստատելու շահառուի հետ և ձեռք բերելու վճարման համար անհրաժեշտ տվյալները, հարկ է նկատի ունենալ, որ առկա չէ միասնական պարտադիր ընթացակարգ, որի համաձայն պետությունը յուրաքանչյուր դեպքում պարտավոր է սեփական նախաձեռնությամբ ծանուցել շահառուին կամ նախաձեռնել փոխհատուցման վճարման գործընթացը։ Այս հարցում պետություններին վերապահված է ընթացակարգային հայեցողության որոշակի շրջանակ՝ պայմանով, որ ընտրված կարգավորումները գործնականում ապահովեն փոխհատուցման իրավունքի արդյունավետ և իրատեսական իրացումը։
Հետևաբար, Նախագծով սահմանված ընթացակարգը նպատակ ունի ապահովելու փոխհատուցման վճարման պատշաճ կազմակերպումը և չի կարող դիտարկվել որպես անձի իրավունքների անհամաչափ սահմանափակում կամ փոխհատուցման տրամադրման գործընթացի անհարկի բարդացում։


	5. Հարկ է նկատել, որ փոխհատուցում ստանալու ընթացակարգն արհեստականորեն բարդացվում է նաև այն առումով, որ նախատեսվում է «դիմումատուի ներկայացուցչին տրված նոտարական կարգով վավերացված լիազորագրի պատճենի» ներկայացում, հատկապես այն դեպքերում, երբ այդ նույն ներկայացուցիչն է անձին ներկայացրել Մարդու իրավունքների եվրոպական դատարանում գործի քննության ամբողջ ընթացքում։ Այս առումով դժվար է պատկերացնել, թե Հայաստանի Հանրապետությունում չբնակվող անձինք ինչպե՞ս պետք է ապահովեն նոտարական վավերացմամբ լիազորագրի պատճենի ներկայացման պահանջը՝ նկատի ունենալով, որ լիազորագրի նոտարական վավերացումը պահանջում է անձի ֆիզիկական ներկայություն։

	5. Չի ընդունվել

Դիտարկումն ընդունելի չէ հետևյալ հիմնավորմամբ.
Նախագծով ներկայացուցչի լիազորությունները հավաստող՝ նոտարական կարգով վավերացված լիազորագրի ներկայացման պահանջը պայմանավորված է պետական մարմնի կողմից ներկայացուցչի իրավասությունների պատշաճ ստուգման և փոխհատուցման գումարի վճարման իրավաչափության ապահովման անհրաժեշտությամբ։
Տվյալ դեպքում խոսքը վերաբերում է ոչ թե Եվրոպական դատարանում դիմումատուի դատավարական ներկայացուցչությանը, այլ ներպետական ընթացակարգի շրջանակներում դիմումատուին հասանելիք դրամական միջոցների ստացման լիազորությանը։ Եվրոպական դատարանում անձին ներկայացնելու նպատակով տրված լիազորագիրը հավաստում է ներկայացուցչի դատավարական լիազորությունները՝ կապված դիմումի ներկայացման և գործի քննությանը մասնակցելու հետ, սակայն ինքնին չի նշանակում, որ նույն ներկայացուցիչը լիազորված է նաև դիմումատուի անունից ստանալու վերջինիս հասանելիք փոխհատուցման գումարը։ Ուստի այն հանգամանքը, որ ներկայացուցիչը հանդես է եկել Եվրոպական դատարանում, ինքնին բավարար չէ ներպետական ընթացակարգում նրա՝ փոխհատուցման գումարը ստանալու լիազորությունները հաստատված համարելու համար։
Նման մոտեցումը պայմանավորված է նաև գործնական անհրաժեշտությամբ։ Մասնավորապես, պրակտիկայում արձանագրվել են դեպքեր, երբ դիմումատուները Հայաստանի Հանրապետության իրավասու մարմիններին տեղեկացրել են, որ Եվրոպական դատարանում իրենց շահերը ներկայացրած փաստաբաններին չպետք է փոխանցվի իրենց հասանելիք փոխհատուցման գումարը՝ չնայած այն հանգամանքին, որ վերջիններս ունեցել են Եվրոպական դատարանի առջև ներկայացուցչության պատշաճ ձևակերպված լիազորագիր։ Նման դեպքերը վկայում են, որ Եվրոպական դատարանում դատավարական ներկայացուցչության լիազորությունը չի կարող ինքնաբերաբար մեկնաբանվել որպես նաև փոխհատուցման գումարը ստանալու լիազորություն։ 
Միաժամանակ, գործող օրենսդրությամբ առկա չէ որևէ արգելք փոխհատուցման տրամադրման ընթացակարգի շրջանակներում ներկայացուցչի լիազորությունները նոտարական կարգով վավերացված լիազորագրով հավաստելու պահանջ սահմանելու վերաբերյալ։ Ընդհակառակը, նման պահանջը ծառայում է դիմումատուի կամարտահայտության պատշաճ հավաստմանը, ներկայացուցչության իրավաչափության ապահովմանը և պետական միջոցների տնօրինման հետ կապված հնարավոր իրավական ռիսկերի կանխմանը։
Այն հանգամանքը, որ շահառուն բնակվում է Հայաստանի Հանրապետության սահմաններից դուրս, ինքնին չի կարող հիմք հանդիսանալ նշված պահանջից հրաժարվելու համար, քանի որ լիազորագրի նոտարական վավերացումը կարող է իրականացվել նաև օտարերկրյա պետությունում՝ տվյալ պետության իրավասու մարմինների կամ Հայաստանի Հանրապետության հյուպատոսական հիմնարկների միջոցով՝ օրենքով սահմանված կարգով։
Հետևաբար, Նախագծով նախատեսված պահանջը բխում է իրավական որոշակիության, ներկայացուցչության պատշաճ հավաստման, դիմումատուի կամարտահայտության պաշտպանության և պետական միջոցների իրավաչափ տնօրինման ապահովման անհրաժեշտությունից, չի հակասում գործող օրենսդրությանը և չի կարող գնահատվել որպես անհամաչափ կամ անհիմն վարչական բեռ։


	6. Մարդու իրավունքների եվրոպական դատարանն իր վճիռներում սահմանում է փոխհատուցումը վճարելու եռամսյա ժամկետ։ Խնդրո Նախագծում սահմանվում է, որ անձը համապատասխան փաստաթղթերը պետք է ներկայացնի եռամսյա ժամկետը լրանալուց քսան օրացույցային օր առաջ, այսինքն՝ նախագծով վճարուﬓ իրականացնելու վարչարարության իրականացման համար սահմանվում է հարաբերականորեն երկար՝ քսանօրյա ժամկետ, ընդ որում՝ ստացվում է, որ անձի՝ փոխհատուցումը ստանալու եռամսյա ժամկետի հաշվին։

	6. Չի ընդունվել

Նախագծով նախատեսված է դրույթ առ այն, որ անհրաժեշտ փաստաթղթերը պետք է ներկայացվեն փոխհատուցման վճարման համար սահմանված եռամսյա ժամկետի ավարտից ոչ ուշ, քան 20 օրացուցային օր առաջ, որը չի կարող մեկնաբանվել որպես անձի՝ փոխհատուցում ստանալու համար նախատեսված ժամկետի կրճատում կամ լրացուցիչ ժամկետի սահմանում։
Մարդու իրավունքների եվրոպական դատարանի կողմից սահմանված եռամսյա ժամկետը վերաբերում է պետության կողմից փոխհատուցման վճարման վերջնաժամկետին, այսինքն՝ պետությունը պարտավոր է ապահովել վճարման իրականացումը նշված ժամկետի ընթացքում։ Կոնվենցիան կամ Դատարանի վճիռները չեն սահմանում, որ այդ ամբողջ ժամկետը պետք է տրամադրվի բացառապես շահառուի կողմից փաստաթղթերի ներկայացման համար կամ բացառում են վճարման իրականացման համար անհրաժեշտ նախնական գործողությունների կատարումը։
Նախագծով նախատեսված «ոչ ուշ, քան 20 օրացուցային օր առաջ» ձևակերպումը նպատակ ունի ապահովելու, որ իրավասու մարմինն ունենա բավարար ժամանակ՝ ներկայացված փաստաթղթերը ստուգելու, անհրաժեշտ գործողությունները կատարելու և Եվրոպական դատարանի կողմից սահմանված եռամսյա ժամկետի ավարտին կամ դրանից առաջ վճարումն իրականացնելու համար։ Նշված ժամկետը չի հանդիսանում առանձին ժամկետ, որով երկարաձգվում կամ սահմանափակվում է անձի իրավունքը ստանալու իրեն հասանելիք փոխհատուցումը։


	7. Նախագիծը սահմանում է որ «օտար արժٳյթով սահմանված արդարացի փոխհատٳցման գٳմարի վճարٳﬓ իրականացվٳմ է Հայաստանի Հանրապետٳթյան դրամով՝ վճարման օրվա դրٳթյամբ Հայաստանի Հանրապետٳթյան կենտրոնական բանկի կողﬕց հրապարակված համապատասխան փոխարժեքով, եթե Եվրոպական դատարանի վճռով կամ որոշմամբ այլ բան նախատեսված չէ»։ Այս կարգավորումը որոշակի չէ այն առումով, որ եթե Եվրոպական դատարանի վճռով փոխհատուցումը որպես կանոն սահմանվում է արտարժույթով, ապա ո՞ր դեպքերում է նախատեսվում վճարուﬓ իրականացնել ՀՀ դրամով, բացի Եվրոպական դատարանի վճռով կամ որոշմամբ նախատեսված դեպքերից (օրինակ՝ կողﬔրի փոխադարձ համաձայնության դեպքում)։

	7. Չի ընդունվել

Նախագծով նախատեսված կարգավորման նպատակը փոխհատուցման վճարման արժույթին վերաբերող ընդհանուր կանոնի սահմանումն է, այն է՝ օտար արժույթով սահմանված փոխհատուցման գումարի վճարումը Հայաստանի Հանրապետության տարածքում իրականացվում է Հայաստանի Հանրապետության դրամով՝ վճարման օրվա դրությամբ Հայաստանի Հանրապետության կենտրոնական բանկի կողմից հրապարակված համապատասխան փոխարժեքով։


	8. Նախագիծը նաև որևէ կերպ չի կարգավորում փոխհատուցուﬓ ուշ տրամադրելու դեպքում Մարդու իրավունքների եվրոպական դատարանի վճիռներով սահմանվող՝ տոկոսների հաշվարկումը և վճարումը։ Այնինչ, Մարդու իրավունքների եվրոպական դատարանը որպես կանոն իր վճիռներում սահմանում է, որ արդարացի փոխհատուցման վճարման համար սահմանված եռամսյա ժամկետից հետո վճարման իրականացման դեպքում սահմանված գումարի նկատմամբ ենթակա է հաշվարկման և վճարման տոկոսադրույք։

	8. Չի ընդունվել

Դիտարկումն ընդունելի չէ հետևյալ հիմնավորմամբ.
Նախագծով փոխհատուցման գումարի ուշ վճարման դեպքում հաշվարկվող տոկոսների վերաբերյալ առանձին կարգավորում չնախատեսելը չի կարող որևէ կերպ մեկնաբանվել որպես այն, որ նման պարտավորությունը դուրս է մնում կարգավորման շրջանակից կամ ենթակա չէ կատարման։
Մարդու իրավունքների եվրոպական դատարանի վճիռներով սահմանվող ուշացման տոկոսների հաշվարկման և վճարման պարտավորությունը բխում է անմիջականորեն տվյալ վճռից, որով սահմանվում են ինչպես արդարացի փոխհատուցման գումարը, այնպես էլ դրա վճարման պայմանները, ներառյալ՝ սահմանված ժամկետում չվճարելու դեպքում կիրառվող հետևանքները։ Հետևաբար, ներպետական իրավական ակտով այդ հարցի կրկնակի կարգավորումը կամ Եվրոպական դատարանի վճռում արդեն իսկ ամրագրված պայմանների վերարտադրումը անհրաժեշտ չէ և չի բխում իրավական կարգավորման տնտեսման սկզբունքից։
Միաժամանակ, անհրաժեշտ է հաշվի առնել, որ Եվրոպական դատարանի վճռում սահմանված եռամսյա ժամկետի լրանալը ինքնին և ինքնաբերաբար չի նշանակում, որ յուրաքանչյուր դեպքում պետությունը պարտավոր է վճարել ուշացման տոկոսներ։ Եվրոպական դատարանի վճիռների կատարման նկատմամբ վերահսկողությունն իրականացվում է Եվրոպայի խորհրդի Նախարարների կոմիտեի կողմից, որը յուրաքանչյուր գործի շրջանակներում գնահատում է վճռի կատարման ընթացքը, պետության կողմից ձեռնարկված միջոցների բավարարությունն ու բարեխղճությունը, ինչպես նաև այն հանգամանքները, որոնք կարող էին ազդեցություն ունենալ փոխհատուցման վճարման ժամկետի պահպանման վրա։ Հետևաբար, տոկոսների վճարման հարցը չի կարող գնահատվել միայն եռամսյա ժամկետի ձևական լրանալու փաստով՝ առանց հաշվի առնելու վճռի կատարման ընթացքում առկա կոնկրետ հանգամանքները և դրանց վերաբերյալ Նախարարների կոմիտեի վերահսկողական գնահատականը։
Նախագծի կարգավորման առարկան ուղղված է Մարդու իրավունքների եվրոպական դատարանի կողմից սահմանված փոխհատուցման գումարների վճարման ներպետական ընթացակարգի կանոնակարգմանը և չի հետապնդում Եվրոպական դատարանի վճիռներով արդեն իսկ սահմանված նյութաիրավական պայմանների վերարտադրման կամ փոփոխման նպատակ։ Իրավասու մարմինները պարտավոր են ապահովել Եվրոպական դատարանի վերջնական և պարտադիր ուժ ունեցող վճիռների լիարժեք կատարումը, ներառյալ՝ վճռով նախատեսված դեպքերում ուշացման հետևանքով հաշվարկվող տոկոսների վճարումը։
Հետևաբար, տոկոսների հաշվարկման և վճարման վերաբերյալ առանձին կարգավորման բացակայությունը չի կարող դիտարկվել որպես իրավական բաց, քանի որ այդ հարցն արդեն իսկ կարգավորվում է Եվրոպական դատարանի համապատասխան վճռով և դրա կատարման նկատմամբ Եվրոպայի խորհրդի Նախարարների կոմիտեի կողմից իրականացվող վերահսկողության շրջանակներում։


	9. Նախագիծը չի սահմանում, թե ի՞նչ չափանիշներով պետք է գնահատվի և որոշվի փոխհատուցման չափը, երբ Եվրոպական դատարանի վճռով կամ որոշմամբ սահմանված չէ արդարացի փոխհատուցման ձև և (կամ) չափ, այլ արդարացի փոխհատուցման ձևի և (կամ) չափի որոշումը թողնված է կողﬔրի համաձայնությանը։

	9. Չի ընդունվել

Դիտարկումն ընդունելի չէ հետևյալ հիմնավորմամբ.
Նախագծով չի նախատեսվել այն չափանիշների սպառիչ ցանկը, որոնց հիման վրա պետք է որոշվի փոխհատուցման ձևը և (կամ) չափը այն դեպքերում, երբ Մարդու իրավունքների եվրոպական դատարանի վճռով կամ որոշմամբ այդ հարցը թողնված է կողմերի համաձայնությանը, քանի որ նման չափանիշների միասնական ամրագրումը գործնականում հնարավոր չէ։
Մարդու իրավունքների եվրոպական դատարանի կողմից քննվող յուրաքանչյուր գործ առանձնահատուկ է իր փաստական հանգամանքներով, արձանագրված խախտումների բնույթով, դրանց ծանրությամբ, պատճառված հետևանքներով և գործի այլ առանձնահատկություններով։ Հետևաբար, փոխհատուցման ձևի կամ չափի որոշման համար բոլոր դեպքերի նկատմամբ կիրառելի միասնական չափանիշների սահմանումը չի կարող ապահովել յուրաքանչյուր գործի անհատական առանձնահատկությունների պատշաճ հաշվառումը և կարող է հանգեցնել ոչ ճկուն և ոչ արդյունավետ կարգավորման։ Ավելին՝ փոխհատուցման ձևի և (կամ) չափի վերաբերյալ կողմերի միջև համաձայնության ձևավորման ընթացքում և հետագայում էլ Դատարանի կամ Նախարարների կոմիտեի կողմից այն հաստատվելու դեպքում, հաշվի են առնվում, Եվրոպական դատարանի նույնանման փաստական հանգամանքներով և համադրելի իրավական հարցերով ձևավորված նախադեպային իրավունքը, տվյալ գործի առանձնահատկությունները, արձանագրված խախտման բնույթն ու ծանրությունը, ինչպես նաև Եվրոպական դատարանի կողմից համանման գործերով շնորհված արդարացի փոխհատուցման չափերը։
Միաժամանակ, այն դեպքերում, երբ փոխհատուցման ձևի և (կամ) չափի որոշումը թողնված է կողմերի համաձայնությանը, այդ համաձայնությունը չի գործում ինքնուրույն և ենթակա է   վերահսկողության, այդ թվում հաստատման Նախարարների կոմիտեի կամ Դատարանի կողմից։ Կախված վարույթի առանձնահատկություններից՝ այն հաստատվում կամ գնահատվում է Մարդու իրավունքների Եվրոպական դատարանի կամ Եվրոպայի խորհրդի Նախարարների կոմիտեի կողմից, որոնք, իրենց վերապահված լիազորությունների շրջանակներում, գնահատում են ձեռք բերված համաձայնության համապատասխանությունը Կոնվենցիայի պահանջներին և մարդու իրավունքների արդյունավետ պաշտպանության նպատակին։


	10. Նախագծով սահմանված դեպքերում փոխհատուցման գումարը նոտարի դեպոզիտ հաշվին փոխանցելու մոտեցումը ևս ընդունելի լինել չի կարող, ﬕջազգային պրակտիկայում խրախուսվում է դիմումատուի անունով բացված հատուկ հաշվին գումարի փոխանցումը, այլ ոչ թե այլ մարﬓին փոխհատուցման գումարը փոխանցելը:

Նախագծով նախատեսված՝ փոխհատուցման գումարը նոտարի դեպոզիտ հաշվին փոխանցելու հնարավորությունը չի ենթադրում փոխհատուցման գումարի փոխանցում որևէ այլ մարմնի տնօրինմանը և չի փոխում փոխհատուցում ստանալու իրավունքը կրող անձին։ Միևնույն ժամանակ փոխհատուցման գումարը նոտարի դեպոզիտ հաշվին փոխանցելու հնարավորությունը նախատեսված չէ որպես փոխհատուցման վճարման ընդհանուր կանոն, այլ բացառիկ մեխանիզմ է, որը կարող է կիրառվել այն դեպքերում, երբ փոխհատուցման գումարի անմիջական փոխանցումը շահառուին հնարավոր չէ՝ անկախ պետության կողմից ձեռնարկված անհրաժեշտ միջոցներից։ Նման դեպքերում պետության կողմից ձեռնարկված միջոցները, այդ թվում՝ նոտարի դեպոզիտային մեխանիզմի կիրառման հիմքերը, ներկայացվում են Եվրոպայի խորհրդի Նախարարների կոմիտեին կամ Դատարանին՝ Եվրոպական դատարանի վճիռների կատարման նկատմամբ վերահսկողության շրջանակներում։
Նոտարի դեպոզիտ հաշիվը տվյալ դեպքում հանդես է գալիս որպես պարտավորության կատարման իրավական մեխանիզմ, այլ ոչ թե որպես փոխհատուցման իրավունքի նոր կրողի կամ միջանկյալ շահառուի ձևավորում։
Մասնավորապես, ՀՀ քաղաքացիական օրենսգիրքը նախատեսում է պարտավորության կատարման այնպիսի եղանակ, ինչպիսին է պարտապանի կողմից իրենից գանձվելիք դրամական միջոցները նոտարի դեպոզիտ մուծելը։ Ընդ որում, օրենսդրությամբ նման հնարավորություն նախատեսված է այն դեպքերում, երբ պարտավորության անմիջական կատարումը պարտատիրոջ օգտին հնարավոր չէ, այդ թվում՝ պարտատիրոջ կամ կատարումն ընդունելու համար նրա կողմից լիազորված անձի բացակայության, պարտատիրոջ անձի վերաբերյալ անորոշության, ինչպես նաև օրենքով նախատեսված այլ դեպքերում։ Հետևաբար, ներպետական իրավական համակարգում նոտարի դեպոզիտը ճանաչված է որպես պարտավորության պատշաճ կատարման օրինական ձև, որի նպատակն է ապահովել պարտավորության կատարումը նաև այն իրավիճակներում, երբ այն անմիջականորեն պարտատիրոջը կատարելը օբյեկտիվորեն հնարավոր չէ։
Նախագծով նախատեսված նոտարի դեպոզիտային մեխանիզմը հետապնդում է նույն նպատակը՝ ապահովելու, որ պետության կողմից Մարդու իրավունքների եվրոպական դատարանի վճռից կամ որոշումից բխող վճարային պարտավորությունը համարվի պատշաճ կատարված՝ միաժամանակ պահպանելով դիմումատուի իրավունքը հետագայում ստանալու իրեն հասանելիք փոխհատուցման գումարը։
Միաժամանակ, Եվրոպայի խորհրդի «Monitoring of the payment of sums awarded by way of just satisfaction» հուշագրում նշվում է, որ պետություններն, ընդհանուր առմամբ, իրավասու են ինքնուրույն որոշելու արդարացի փոխհատուցման գումարների վճարման եղանակը, պայմանով, որ ընտրված ընթացակարգը կամ մեխանիզմը դիմումատուի համար չառաջացնի անհիմն վարչական կամ այլ բնույթի բեռ և չխոչընդոտի փոխհատուցման իրավունքի արդյունավետ իրականացմանը։
Չնայած այն հանգամանքին, որ դիմումատուի անունով հատուկ հաշվի բացման և գումարի անմիջական փոխանցման մեխանիզմը կարող է կիրառելի լինել այն դեպքերում, երբ դրա համար առկա են անհրաժեշտ նախադրյալներ, այն չի կարող դիտարկվել որպես փոխհատուցման վճարման միակ հնարավոր իրավական լուծումը։ Պետությունն օժտված է ընթացակարգային հայեցողությամբ՝ ընտրելու այնպիսի վճարման մեխանիզմ, որը, մի կողմից, կապահովի Եվրոպական դատարանի վճռից կամ որոշումից բխող պարտավորությունների պատշաճ կատարումը, իսկ մյուս կողմից՝ չի ստեղծի դիմումատուի համար անհիմն կամ անհամաչափ բեռ և չի խոչընդոտի փոխհատուցում ստանալու իրավունքի արդյունավետ իրացմանը։
Հետևաբար, նոտարի դեպոզիտ հաշվին փոխհատուցման գումարի փոխանցման հնարավորության նախատեսումը համապատասխանում է ՀՀ քաղաքացիական օրենսդրությամբ ճանաչված պարտավորության կատարման եղանակներին, չի հակասում միջազգային չափանիշներին և չի կարող դիտարկվել որպես փոխհատուցում ստանալու իրավունքի արդյունավետ իրացմանը խոչընդոտող կամ միջազգային պրակտիկային հակասող կարգավորում։


	11. Հարկ է նաև նշել, որ, որպես կանոն, «արդարացի փոխհատուցման» կարգ կառավարության որոշման մակարդակով ընդունելը նույնպես որոշակիորեն խնդրահարույց է։ Եվրոպայի խորհրդի ﬕ շարք երկրներ առհասարակ հատուկ իրավական ակտով նշված հարցը չեն կարգավորում, իսկ կարգավորման դեպքում՝ առավելապես կիրառվում է համապարփակ մոտեցում, երբ համալիր կարգավորման առարկա է դառնում Մարդու իրավունքների եվրոպական դատարանի վճիռների և որոշուﬓերի կատարման ընթացակարգը՝ այդ թվում՝ անհատական և ընդհանուր ﬕջոցների ձեռնարկումը։	

Դիտարկումն ընդունելի չէ հետևյալ հիմնավորմամբ.
Նախագծով առաջարկվող կարգավորումը բխում է Հայաստանի Հանրապետության իրավական համակարգի առանձնահատկություններից, իրավական որոշակիության ընդհանուր հիմքերից և նպատակ ունի ապահովելու Մարդու իրավունքների եվրոպական դատարանի կողմից սահմանված արդարացի փոխհատուցումների վճարման հստակ, միասնական և կանխատեսելի ընթացակարգ։
Այն հանգամանքը, որ Եվրոպայի խորհրդի անդամ որոշ պետություններ նշված հարցը կարգավորում են այլ եղանակով կամ առանձին իրավական ակտով չեն կարգավորում, ինքնին չի վկայում Նախագծով առաջարկվող մոտեցման անընդունելիության կամ միջազգային չափանիշներին անհամապատասխանության մասին։ Եվրոպական կոնվենցիան և Մարդու իրավունքների եվրոպական դատարանի պրակտիկան պետություններին չեն պարտադրում վճիռների կատարման ընթացակարգի կազմակերպման միասնական մոդել՝ պետություններին վերապահելով այս հարցում ընթացակարգային հայեցողություն՝ պայմանով, որ ապահովվում է Դատարանի վերջնական վճիռների լիարժեք և ժամանակին կատարումը։ Ավելին՝ միջազգային փորձի ուսումնասիրությունը վկայում է, որ պետությունների կողմից արդարացի փոխհատուցման վճարման հետ կապված կիրառվող ընթացակարգերը հիմնականում նման են միմյանց՝ անկախ նրանից, դրանք ձևավորվել են որպես պրակտիկա, թե ամրագրված են հատուկ իրավական կարգավորումներով[footnoteRef:1]։ Այսինքն՝ յուրաքանչյուր դեպքում պետության հայեցողության է թողնված վճարման գործընթացի կազմակերպման մեխանիզմը՝ լինի դա այս կամ այն իրավական ակտով ամրագրված թե ոչ: [1:  Տե՛ս Good practice in human rights implementation Multi-country study on domestic capacity for rapid execution of the judgments and decisions of the European Court of Human Rights, Council of Europe, 2024 Էջ 9
] 

Հետևաբար, Նախագծով ընտրված կարգավորման ծավալն ու իրավական ձևը համապատասխանում են դրա նպատակին։

	1. Հարկ է փաստել, որ Նախագծի ուսումնասիրությունից հետևում է, որ Նախագծով չեն սահմանվում այն ընթացակարգային երաշխիքները, որոնք կապահովեն դիմումատուի կողմից Հայաստանի Հանրապետության առաջարկած արդարացի փոխհատուցման ձևի և (կամ) չափի վերաբերյալ անհամաձայնության հիմնավորումների ներկայացումն ու դրանց պատշաճ հաշվառումը։
Այս առնչությամբ հարկ է նշել, որ «Մարդու իրավունքների եվրոպական դատարանի վճիռների կատարումը» ձեռնարկի համաձայն՝ այն պահից, երբ արդարացի փոխհատուցման վճարման վերաբերյալ տեղեկատվությունը հրապարակվում է Մարդու իրավունքների եվրոպական դատարանի վճիռների կատարման վարչության (Department for the Execution of Judgments of the ECtHR, այսուհետ՝ DEJ) պաշտոնական կայքում, տուժած անձինք ունեն երկու ամիս ժամկետ՝ վճարման հետ կապված ցանկացած բողոք կամ առարկություն DEJ-ին ներկայացնելու համար ։ 
Հաշվի առնելով վերոգրյալը՝ առաջարկում ենք Նախագծով նախատեսել կարգավորումներ, որոնք կապահովեն դիմումատուի կողմից Հայաստանի Հանրապետության առաջարկած արդարացի փոխհատուցման ձևի և (կամ) չափի վերաբերյալ անհամաձայնության ներկայացման, դրա հիմնավորումների պատշաճ արձանագրման և, անհրաժեշտության դեպքում, Եվրոպայի խորհրդի Նախարարների կոմիտեին և (կամ) DEJ-ին համապատասխան տեղեկատվության ներկայացման ընթացակարգային երաշխիքները։


	1. Չի ընդունվել

Դիտարկումն ընդունելի չէ հետևյալ հիմնավորմամբ.
Նախագծի 19-րդ կետով կարգավորվում են այն բացառիկ դեպքերը, երբ Եվրոպական դատարանը փոխհատուցման ձևի և (կամ) չափի որոշումը թողել է Հայաստանի Հանրապետության և դիմումատուի համաձայնությանը, սակայն կողմերի միջև համաձայնություն ձեռք չի բերվել։ Ընդ որում, Նախագծով նոտարի դեպոզիտ հաշվին գումարի փոխանցման հնարավորությունը նախատեսվում է միայն այն դեպքում, երբ Հայաստանի Հանրապետության կողմից առաջարկված արդարացի փոխհատուցման ձևը և (կամ) չափը հաստատվել է Եվրոպական դատարանի կողմից կամ ընդունելի է Եվրոպայի խորհրդի Նախարարների կոմիտեի համար։
Հետևաբար, տվյալ դեպքում առաջարկվող փոխհատուցման ձևի կամ չափի հիմնավորվածությունը ենթակա է գնահատման միջազգային վերահսկողության համապատասխան մեխանիզմների շրջանակում, և իրավասու միջազգային մարմինների գնահատականից հետո ներպետական մակարդակում նույն հարցի վերաբերյալ լրացուցիչ ընթացակարգային մեխանիզմների նախատեսման անհրաժեշտությունը բացակայում է և կարող է անհարկի ծանրաբեռնել օրենսդրությունը:
Միաժամանակ, ոչ Եվրոպական կոնվենցիան, ոչ էլ Մարդու իրավունքների եվրոպական դատարանի վճիռների կատարման վերաբերյալ գործող միջազգային կանոնները պետություններին չեն պարտավորեցնում ներպետական իրավական ակտով սահմանել դիմումատուի առարկությունների ներկայացման կամ դրանց վերաբերյալ առանձին արձանագրման ընթացակարգ այն դեպքերում, երբ առաջարկվող լուծումն արդեն իսկ հանդիսացել է Եվրոպական դատարանի կամ Եվրոպայի խորհրդի Նախարարների կոմիտեի գնահատման առարկա։
Ինչ վերաբերում է Մարդու իրավունքների եվրոպական դատարանի վճիռների կատարման վարչություն (DEJ) տեղեկություններ ներկայացնելու հնարավորությանը, ապա դիմումատուի իրավունքը՝ դիմելու Եվրոպայի խորհրդի համապատասխան մարմիններին և ներկայացնելու իր դիրքորոշումը, բխում է Եվրոպայի խորհրդի գործող ընթացակարգերից և կախված չէ սույն Նախագծով նման կարգավորման նախատեսումից։ Հետևաբար, այդ հնարավորության առկայությունը չի պայմանավորում նախագծում լրացուցիչ ընթացակարգային կարգավորումների ամրագրումը։
Հետևաբար, Նախագծով առաջարկվող կարգավորումները բավարար են դրա նպատակների իրացման համար, իսկ առաջարկվող լրացումները դուրս են Նախագծով կարգավորվող իրավահարաբերությունների շրջանակից:


	         
  2.  Նախագծի 4-րդ կետի 1-ին ենթակետով նախատեսված արդարացի փոխհատուցումն ստանալու նպատակով ներկայացվող փաստաթղթերի ցանկում նշված է, ի թիվս այլնի, դիմումատուի եվրոյի հաշվեհամարը։ 
Նախագծի 17-րդ կետի համաձայն՝ Եվրոպական դատարանի վճռով կամ որոշմամբ օտար արժույթով սահմանված արդարացի փոխհատուցման գումարի վճարումն իրականացվում է Հայաստանի Հանրապետության դրամով՝ վճարման օրվա դրությամբ Հայաստանի Հանրապետության կենտրոնական բանկի կողմից հրապարակված համապատասխան փոխարժեքով, եթե Եվրոպական դատարանի վճռով կամ որոշմամբ այլ բան նախատեսված չէ։
Նշված կարգավորումների վերլուծությունից հետևում է, որ Նախագծի 4-րդ կետի 1-ին ենթակետով պահանջվում է ներկայացնել դիմումատուի եվրոյի հաշվեհամարը, իսկ 17-րդ կետով նախատեսվում է, որ փոխհատուցման վճարումն իրականացվում է միայն Հայաստանի Հանրապետության դրամով։ Այսպիսի պայմաններում պարզ չէ, թե ինչ ընթացակարգով է իրականացվելու գումարի փոխանցումը եվրոյի հաշվեհամարին և այդ դեպքում իրականացվելու է արդյո՞ք գումարի փոխարկման գործընթաց։ 
Ուստի, առաջարկում ենք հստակեցնել արդարացի փոխհատուցման գումարի վճարման ընթացակարգը՝ բացառելով փոխարկման գործընթացի հետևանքով դիմումատուին սահմանված գումարի չափից քիչ գումարի փոխանցման հնարավորությունը։ 

	2. Ընդունվել է մասնակի

Եվրոյի հաշվեհամարի դիտարկման մասով ընդունվում է. Նախագծում կատարվել են համապատասխան փոփոխություններ:
Ինչ վերաբերում է բանկային փոխանցման ընթացքում արժույթի հնարավոր փոխարկմանը և դրա հետ կապված բանկային ծառայությունների առանձնահատկություններին, ապա դրանք կարգավորվում են բանկային ծառայությունները կարգավորող օրենսդրությամբ, համապատասխան բանկի պայմաններով և վճարահաշվարկային համակարգերի կանոններով և չեն հանդիսանում սույն նախագծի կարգավորման առարկա։ Այդ հանգամանքները չեն ազդում պետության կողմից վճարման ենթակա գումարի որոշման կարգի վրա, որը Նախագծով հստակ սահմանված է։


	3. Հարկ է նշել նաև, որ Նախագծի 4-րդ և 5-րդ կետերի կարգավորումների համադրումից պարզ չէ, թե ինչո՞վ է պայմանավորված անձամբ արդարացի փոխհատուցում ստանալու դեպքում դիմումատուի կողմից լիազորված անձի հաշվեհամարի ներկայացման հնարավորությունը։ Մասնավորապես, 4-րդ կետը վերաբերում է դիմումատուի կողմից արդարացի փոխհատուցումն անձամբ ստանալու դեպքին, սակայն որպես ներկայացվող տվյալ նախատեսվում է նաև դիմումատուի կողմից լիազորված անձի դրամային հաշվեհամարը։ 
Հաշվի առնելով վերոգրյալը՝ առաջարկում ենք վերանայել նշված անհամապատասխանությունը։


	3. Ընդունվել է

Նախագծում կատարվել են համապատասխան փոփոխություններ:


	                         3. ՀՀ Ֆինանսների նախարարություն

	10.07.2026

	
	N 034/45393-2026

	1. Նախագծի նախաբանում որպես լիազորող նորմի՝ հղում է կատարվել «Միջազգային իրավական հարցերով ներկայացուցչի մասին» օրենքի 11-րդ հոդվածի 2-րդ մասին, որով Կառավարությանը վերապահված է սահմանել Եվրոպական դատարանի վճիռներով կամ որոշումներով սահմանված արդարացի փոխհատուցումը ստանալու նպատակով ներկայացվող անհրաժեշտ փաստաթղթերի ցանկը և դրանց ներկայացման կարգը:
Մինչդեռ, Նախագծի 3-րդ գլխով նախատեսվում է կարգավորել նաև Եվրոպական դատարանի վճիռներով կամ որոշումներով սահմանված արդարացի փոխհատուցման վճարման կազմակերպման և իրականացման հետ կապված հարաբերություններ:


























	1. Չի ընդունվել
 
«Միջազգային իրավական հարցերով ներկայացուցչի մասին» օրենքի 11-րդ հոդվածի 2-րդ մասով նախատեսված է, որ Եվրոպական դատարանի վճիռներով կամ որոշումներով սահմանված արդարացի փոխհատուցման տրամադրման, այն ստանալու նպատակով ներկայացվող անհրաժեշտ փաստաթղթերի ցանկը և դրանց ներկայացման կարգը սահմանվում են Կառավարության որոշմամբ։
Վերոնշյալ լիազորող նորմի բովանդակությունից ակնհայտ է, որ Կառավարության որոշման կարգավորման առարկան չի սահմանափակվում բացառապես փոխհատուցումը ստանալու նպատակով ներկայացվող փաստաթղթերի ցանկի և դրանց ներկայացման կարգի սահմանմամբ։ Օրենսդիրը Կառավարությանը վերապահել է նաև արդարացի փոխհատուցման տրամադրման կարգի սահմանման լիազորություն, որն իր բնույթով ներառում է փոխհատուցման վճարման կազմակերպման և իրականացման հետ կապված ընթացակարգային հարաբերությունների կարգավորումը։
Փոխհատուցման տրամադրումը չի կարող սահմանափակվել միայն շահառուի կողմից փաստաթղթեր ներկայացնելու փուլով։ Այն իրենից ներկայացնում է համալիր գործընթաց, որը ներառում է փոխհատուցման իրավունքի իրացման, ներկայացված փաստաթղթերի ստուգման, վճարման իրավական հիմքերի հաստատման, վճարման փաստացի իրականացման հետ կապված գործողությունների ամբողջությունը։ Հետևաբար, փոխհատուցման տրամադրման կարգի սահմանման վերաբերյալ օրենքով տրված լիազորությունն իր տրամաբանությամբ ընդգրկում է նաև այդ գործընթացի արդյունավետ իրականացման համար անհրաժեշտ ընթացակարգերի կարգավորումը։
Ուստի Նախագծի 3-րդ գլխով փոխհատուցման վճարման կազմակերպման և իրականացման հետ կապված հարաբերությունների կարգավորումը բխում է «Միջազգային իրավական հարցերով ներկայացուցչի մասին» օրենքի 11-րդ հոդվածի 2-րդ մասով Կառավարությանը վերապահված լիազորությունից և չի կարող դիտարկվել որպես օրենքով սահմանված կարգավորման շրջանակի ընդլայնում կամ լիազորությունների գերազանցում։



	2. Հարկ է նկատել, որ Մարդու իրավունքների եվրոպական դատարանի վճիռների և որոշումների հիման վրա արդարացի փոխհատուցման գումարների ֆինանսավորման և վճարման կազմակերպման հետ կապված կարգավորումները նախատեսվում են յուրաքանչյուր տարվա պետական բյուջեի մասին օրենքով և բյուջեի կատարումն ապահովող միջոցառումների մասին կառավարության որոշմամբ. օրինակ՝ Կառավարության 2025 թվականի դեկտեմբերի 25-ի թիվ 1910-Ն որոշման 21-րդ կետը:
Մինչդեռ Նախագծով առաջարկվող կարգավորումները գործողության ժամկետային սահմանափակումներ չունեն, իսկ բյուջեն որոշակի ժամանակահատվածի՝ բյուջետային տարվա համար հաստատված փաստաթուղթ է: Հետևաբար, խնդրո առարկա դրույթները ոչ միայն դուրս են Նախագծի ընդունման հիմքում դրված լիազորող նորմերի շրջանակից, այլև հակասում են բյուջեի կատարման հետ կապված հարաբերությունները կարգավորող նորմերին, ուստի առաջարկում ենք դրանք հանել Նախագծից։

	2. Ընդունվել է մասնակի

Նախագծում կատարվել են փոփոխություններ և արդարացի փոխհատուցման գումարը պետական բյուջեում մնալու հետ կապված կարգավորումը հանվել է, մինչդեռ պարտավորությունը շարունակում է մնալ անժամկետ:

	                  4. ՀՀ արդարադատության նախարարություն

	14.07.2026

	
	N 035/46112-2026

	1. «Մարդու իրավունքների եվրոպական դատարանի վճիռներով կամ որոշումներով սահմանված արդարացի փոխհատուցման տրամադրման, այն ստանալու նպատակով ներկայացվող անհրաժեշտ փաստաթղթերի ցանկի և դրանց ներկայացման կարգը հաստատելու մասին» նախագծի՝ մարդու իրավունքների եվրոպական դատարանի վճիռներով կամ որոշումներով սահմանված արդարացի փոխհատուցման տրամադրման, այն ստանալու նպատակով ներկայացվող անհրաժեշտ փաստաթղթերի ցանկի և դրանց ներկայացման կարգը սահմանող Հավելված 1-ի (այսուհետ՝ Հավելված 1) 2-րդ կետի համաձայն՝ Եվրոպական դատարանի վճիռներով կամ որոշումներով սահմանված արդարացի փոխհատուցման վճարման ընթացակարգը՝ որպես Եվրոպական դատարանի վճիռների և որոշումների կատարման գործընթացի բաղադրիչ, գտնվում է Եվրոպայի խորհրդի Նախարարների կոմիտեի (այսուհետ՝ Նախարարների կոմիտե) վերահսկողության ներքո։ Եվրոպական դատարանի վճիռների և որոշումների կատարման նկատմամբ Նախարարների կոմիտեի վերահսկողության շրջանակում Հայաստանի Հանրապետության կառավարությունը Նախարարների կոմիտեին տեղեկացնում է արդարացի փոխհատուցման վճարման կամ վճարման ընթացքի վերաբերյալ։  Հաշվի առնելով, որ Հավելված 1-ի 2-րդ կետով նախատեսված կարգավորումը ինքնին հանդիսանում է միջազգային պարտավորություն՝ գտնում ենք, որ նպատակահարմար չէ Կառավարության որոշմամբ սահմանվող կարգում ներառել համանման կարգավորում։  Նույն տրամաբանությամբ Հավելված 1-ի  23-րդ կետով սահմանված կարգավորումը, այն է՝ արդարացի փոխհատուցման գումարի վճարումն իրականացնելուց հետո, ինչպես նաև սույն Կարգի 19-րդ, 20-րդ և 21–րդ կետերով սահմանված դեպքերում Հայաստանի Հանրապետությունը Նախարարների կոմիտեին առաջարկում է փակել գործի կատարողական  վերահսկողական վարույթը, ևս միջազգային պարտավորություն է հանդիսանում։ Ուստի, այս պարագայում ևս գտնում ենք, որ նպատակահարմար չէ Կառավարության որոշմամբ սահմանվող կարգում ներառել համանման կարգավորում։  

Դիտարկումը, ըստ որի՝ Հավելված 1-ի 2-րդ և 23-րդ կետերով նախատեսված կարգավորումները, հանդիսանալով Հայաստանի Հանրապետության միջազգային պարտավորություններից բխող դրույթներ, նպատակահարմար չէ ներառել Կառավարության որոշմամբ հաստատվող կարգում, ընդունելի չէ հետևայլ հիմնավորմամբ.
Միջազգային պարտավորությունից բխող լինելու հանգամանքն ինքնին չի բացառում այդ պարտավորության կատարման ներպետական ընթացակարգերի ամրագրումը նորմատիվ իրավական ակտով։ Ընդհակառակը, ներպետական իրավական ակտով միջազգային պարտավորությունների կատարման մեխանիզմների, իրավասու մարմինների լիազորությունների և գործողությունների հաջորդականության հստակ ամրագրումն ապահովում է իրավական որոշակիությունը և իրավական կարգավորման ամբողջականությունը:
Մասնավորապես, Հավելված 1-ի 2-րդ կետը սահմանում է ոչ միայն Եվրոպայի խորհրդի նախարարների կոմիտեի կողմից Եվրոպական դատարանի վճիռների և որոշումների կատարման նկատմամբ վերահսկողության իրականացման փաստը, այլև Հայաստանի Հանրապետության կառավարության կողմից Նախարարների կոմիտեին արդարացի փոխհատուցման վճարման կամ վճարման ընթացքի վերաբերյալ տեղեկություն ներկայացնելու ընթացակարգային պարտականությունը։ Հետևաբար, նշված դրույթը գործնական նշանակություն ունի և նպատակաուղղված է միջազգային պարտավորությունների կատարման ներպետական ընթացակարգի հստակեցմանը, ուստի դրա ամրագրումը Կառավարության որոշմամբ հաստատվող կարգում լիովին հիմնավորված է։
Ինչ վերաբերում է Հավելված 1-ի 23-րդ կետին, ապա նախ պետք է արձանագրել, որ Նախարարների կոմիտեին գործի կատարողական-վերահսկողական վարույթը փակելու առաջարկ ներկայացնելը միջազգային պարտավորություն չէ։ Հայաստանի Հանրապետության միջազգային պարտավորությունը Եվրոպական դատարանի վճռի պատշաճ և լիարժեք կատարումն է, ինչպես նաև դրա կատարման վերաբերյալ Նախարարների կոմիտեի հետ համագործակցության ապահովումը։ Մինչդեռ Նախարարների կոմիտեին գործի կատարողական վերահսկողական վարույթը փակելու առաջարկ ներկայացնելը պարտականություն չէ։ Այն վճռով նախատեսված գործողությունների կատարված լինելու արդյունքն է, որը կարող է լինել իրավասու մարմնի առաջարկի կամ Նախարարների կոմիտեի նախաձեռնության հետևանք:
Հետևաբար, Հավելված 1-ի 23-րդ կետով նախատեսված կարգավորումը չի կարող դիտարկվել որպես միջազգային պարտավորության ամրագրում օրենսդրության մեջ։ Ընդհակառակը, այն սահմանում է իրավասու մարմնի կողմից իրականացվող ընթացակարգ և ապահովում է Եվրոպական դատարանի վճիռների կատարման ներպետական գործընթացի ամբողջական և հստակ կանոնակարգումը։

	2. Հավելված 1-ի 3-րդ կետի կապակցությամբ հայտնում ենք, որ «Նորմատիվ իրավական ակտերի մասին» ՀՀ օրենքի 18-րդ հոդվածի 3-րդ մասի համաձայն՝ օրենքի լրիվ անվանումը հիշատակելիս հետևյալ հաջորդականությամբ ներառվում են օրենքի վերնագիրը, օրենքի ընդունման տարին, ամիսը (տառերով), ամսաթիվը, հերթական համարը և «օրենք» բառը: Օրենքի կրճատ անվանումը հիշատակելիս դրանում նշվում է օրենքի վերնագիրը: Ուստի, գտնում ենք, որ «Միջազգային իրավական հարցերով ներկայացուցչի մասին» օրենքը հիշատակելիս անհրաժեշտ է պահպանել «Նորմատիվ իրավական ակտերի մասին» ՀՀ օրենքի 18-րդ հոդվածի 3-րդ մասով սահմանված պահանջը։ Բացի այդ, հայտնում ենք, որ «Միջազգային իրավական հարցերով ներկայացուցչի մասին» օրենքում «Մարդու իրավունքների և հիմնարար ազատությունների պաշտպանության մասին» եվրոպական կոնվենցիան ևս հիշատակված է նույն տրամաբանությամբ, այն է՝ «Մարդու իրավունքների և հիմնարար ազատությունների պաշտպանության մասին» 1950 թվականի նոյեմբերի 4-ի կոնվենցիա։ Վերոնշյալի տրամաբանությամբ առաջարկում ենք Հավելված 1-ի 3-րդ կետում կատարել համապատասխան լրացումներ։
	           2. Ընդունվել է

Նախագծում կատարվել են համապատասխան փոփոխություններ:


	3.Հավելված 1-ի 4-րդ կետի կապակցությամբ հայտնում ենք՝ ֆիզիկական անձից պահանջվում է ներկայացնել միաժամանակ մի քանի անձը hաստատող փաստաթղթեր (անձնագիր, նույնականացման քարտ, ՀԾՀ, սոցիալական ապահովության քարտ), մինչդեռ անձի նույնականացման նպատակով, որպես կանոն, բավարար է մեկ անձը հաստատող փաստաթուղթը։ Նման կարգավորումը կարող է ստեղծել անհարկի վարչարարական բեռ դիմումատուների համար և չհամապատասխանել համաչափության սկզբունքին։ Առաջարկվում է վերանայել համապատասխան դրույթները՝ նախատեսելով անձը հաստատող փաստաթղթերից որևէ մեկի ներկայացում, իսկ լրացուցիչ փաստաթղթեր պահանջել միայն անհրաժեշտության դեպքում։ 

Այսպես, պետք է արձանագրել, որ Հավելված 1-ի 4-րդ կետով նախատեսված փաստաթղթերը նախատեսված չեն նույն իրավական նպատակի համար և միմյանց չեն փոխարինում։ Դրանցից յուրաքանչյուրն անհրաժեշտ է արդարացի փոխհատուցման տրամադրման գործընթացի առանձին փուլերի և գործընթացների պատշաճ իրականացումն ապահովելու նպատակով։
Մասնավորապես, անձնագիրը ներկայացվում է դիմումատուի ինքնությունը հավաստելու և դիմումատուին նույնականացնելու նպատակով, մինչդեռ հանրային ծառայությունների համարանիշը (կամ այն չունենալու վերաբերյալ տեղեկությունը) և, անհրաժեշտության դեպքում, սոցիալական ապահովության քարտը կիրառվում են վճարման կազմակերպման նպատակով։ Հետևաբար, նշված փաստաթղթերը ծառայում են տարբեր իրավական նպատակների համար և չեն կարող դիտարկվել որպես նույնաբովանդակ փաստաթղթեր։
Միաժամանակ, փաստաթղթերի ներկայացման պահանջն ուղղված է արդարացի փոխհատուցման վճարման գործընթացի օրինականության, ճշգրտության ապահովմանը, ինչպես նաև անձի սխալ նույնականացման, տվյալների անհամապատասխանության բացառմանը։ Հետևաբար, դրանց ներկայացման պահանջը բխում է գործընթացի առանձնահատկություններից և չի կարող գնահատվել որպես անհարկի բեռ։

	4. Հավելված 1-ի 4-րդ կետը սահմանում է ֆիզիկական անձ հանդիսացող դիմումատուի կողմից արդարացի փոխհատուցումն անձամբ ստանալու նպատակով ներկայացման ենթակա փաստաթղթերը, իսկ 5-րդ կետը ֆիզիկական անձ հանդիսացող դիմումատուի կողմից արդարացի փոխհատուցումը ներկայացուցչի միջոցով ստանալու դեպքում ներկայացման ենթակա փաստաթղթերը։ Վերջինի շրջանակներում, ի թիվս 4-րդ կետով սահմանված փաստաթղթերի, անհրաժեշտ է ներկայացնել դիմումատուի ներկայացուցչի վերաբերյալ փաստաթղթեր, մասնավորապես 5-րդ կետի 2-րդ, 7-րդ, 8-րդ ենթակետերով, ինչպես նաև 9-րդ ենթակետում կատարված համապատասխան լրացումով սահմանված փաստաթղթերը։ Հաշվի առնելով, որ ներկայացման ենթակա մյուս փաստաթղթերը նույնական են ֆիզիկական անձ հանդիսացող դիմումատուի կողմից փոխհատուցումն անձամբ ստանալու և ներկայացուցչի միջոցով ստանալու դեպքերում՝ առաջարկում ենք Կառավարության որոշման հավելվածով սահմանված կարգը անհարկի չծանրաբեռնելու և կրկնաբանությունից խուսափելու նպատակով 5-րդ կետում հղում կատարել 4-րդ կետի նույնական պահանջներին և թվարկման մեջ ներառել միայն այն պահանջները, որոնց ավելացումը պայմանավորված է փոխհատուցումը ներկայացուցչի միջոցով ստանալու հանգամանքով։

	4. Ընդունվել է

Նախագծում կատարվել են համապատասխան փոփոխություններ:

	5. Հավելված 1-ի 5-րդ կետի 2-րդ ենթակետով ֆիզիկական անձ հանդիսացող դիմումատուի կողմից արդարացի փոխհատուցումը ներկայացուցչի միջոցով ստանալու նպատակով ներկայացման ենթակա փաստաթղթերի ցանկում ներառված է նաև դիմումատուի ներկայացուցչին տրված նոտարական կարգով վավերացված լիազորագրի պատճենը։ Կարծում ենք՝ պարզ չէ նոտարական կարգով տրված լիազորագրի պատճենը տրամադրելու պահանջը։ Հատկապես այն դեպքում, երբ պահանջվում է լիազորագրի նոտարական կարգով վավերացում, քան սովորական լիազորագիրն է, կարծում ենք՝ առավել նպատակահարմար է պահանջել հենց բնօրինակը կամ առնվազն նշում չկատարել լիազորագրի բնօրինակ կամ պատճեն լինելու վերաբերյալ՝ հաշվի առնելով, որ օրինակ էլեկտրոնային եղանակով ներկայացնելու դեպքում այն լինելու է լուսապատճեն, իսկ թղթայինի դեպքում կարող է ներկայացվել բնօրինակը։ 
Միաժամանակ, հարկ ենք համարում փաստել, որ անձը կարող է հանդես գալ նաև փաստաբանի միջոցով, որպիսի դեպքում որպես կանոն հասարակ գրավոր ձևով տրված լիազորագիրը բավարար է դիտվում, այդ թվում՝ դատական ներկայացուցչության համար։ Միաժամանակ, պետք է հաշվի առնել, որ «Վարչարարության հիմունքների և վարչական վարույթի մասին» օրենքի 23-րդ հոդվածի 3-րդ մասի ուժով վարչական վարույթում մասնակիցների ներկայացուցիչների լիազորագրերի համար նոտարական վավերացում չի պահանջվում։ Այսպիսով, առաջարկում ենք հասարակ գրավոր ձևով տրված լիազորագիրը բավարար դիտել անձի ներկայացուցչի կարգավիճակի հավաստման համար։ Միաժամանակ, առաջարկում ենք փաստաբանի կողմից դիմում ներկայացվելու դեպքում կից փաստաթղթերի ցանկում ավելացնել նաև փաստաբանի արտոնագրի պատճենը ներկայացնելու պահանջ։

	5. Չի ընդունվել

     Դիտարկումն ընդունելի չէ հետևյալ հիմնավորմամբ.
Անհրաժեշտ է նկատի ունենալ, որ Կարգով նախատեսված հարաբերությունները ուղղված են միջազգային պարտավորության կատարմանը: Նախագծով նախատեսված ընթացակարգի շրջանակներում լիազոր մարմինը չի իրականացնում վարչական վարույթ՝ ուղղված վարչական ակտի ընդունմանը կամ անձի իրավունքների և պարտականությունների վերաբերյալ իշխանական որոշում կայացնելուն։ Տվյալ պարագայում լիազոր մարմինը չի որոշում, թե արդյոք անձն ունի արդարացի փոխհատուցում ստանալու իրավունք (դա արդեն որոշված է Եվրոպական դատարանի կողմից), չի ստեղծում, փոփոխում կամ դադարեցնում անձի իրավունքները կամ պարտականությունները, այլ միայն կազմակերպում և  կատարում է արդեն գոյություն ունեցող միջազգային պարտավորությունը:
Հետևաբար, վարչական վարույթում ներկայացուցչության վերաբերյալ «Վարչարարության հիմունքների և վարչական վարույթի մասին» ՀՀ օրենքի կարգավորումները տվյալ հարաբերությունների նկատմամբ չեն տարածվում, և Նախագծով կարող են սահմանվել ներկայացուցչության հավաստման հատուկ պահանջներ։
Ինչ վերաբերում է նոտարական կարգով լիազորագիր ներկայացնելու անհրաժեշտության հիմնավորմանը, տե՛ս սույն ամփոփաթերթի՝ փաստաբանական պալատի կողմից արված 5-րդ դիտարկման կապակցությամբ արված հիմնավորումը:


	6. Հավելված 1-ի 5-րդ կետի 7-րդ և 8-րդ ենթակետերով ներկայացուցչից պահանջվում է ներկայացնել անձնագրի և նույնականացման քարտի պատճենները։ Քանի որ ներկայացուցչի անձը հաստատող փաստաթուղթ ներկայացնելու պահանջի նպատակը ենթադրաբար լիազորագրում նշված և դիմում ներկայացրած անձանց նույնությունը հավաստելն է՝ կարծում ենք թե' անձնագրի պատճենը, թե' նույնականացման քարտի պատճենը պահանջելը անհարկի ծանրաբեռնելու է կից ներկայացվող փաստաթղթերը։ Առաջարկում ենք ուղղակի նշում կատարել անձը հաստատող փաստաթղթի ներկայացման անհրաժեշտության մասին։ 

	6. Չի ընդունվել

Տե՛ս ամփոփաթերթի` ՀՀ արդարադատության նախարարության դիտարկումների վերաբերյալ 3-րդ կետի հիմնավորումը:

	7.Հավելված 1-ի 5-րդ կետի 10-րդ ենթակետի համաձայն՝ ֆիզիկական անձ հանդիսացող դիմումատուի կողմից արդարացի փոխհատուցումը ներկայացուցչի միջոցով ստանալու նպատակով ներկայացվում է դիմումատուի կողմից  անձնագիր կամ նույնականացման քարտ չներկայացնելու դեպքում Հայաստանի Հանրապետության կառավարության 1999 թվականի դեկտեմբերի 22-ի N 767 որոշմամբ նախատեսված անձը հաստատող փաստաթղթերից որևէ մեկը։ Այս կապակցությամբ հայտնում ենք՝ քանի որ  նախագծի տրամաբանությամբ դիմումատուն այն անձն է, ում օգտին պետք է վճարում կատարվի, առաջարկում ենք Հավելվածի 1-ի 5-րդ կետի 10-րդ ենթակետում ներկայացուցչին ևս ավելացնել։

	               7. Ընդունվել է
       
Նախագծում կատարվել են համապատասխան փոփոխություններ:


	8.Հավելված 1-ի 6-րդ կետի 4-րդ ենթակետի կապակցությամբ առաջարկում  ենք իրավաբանական անձանց դեպքում ևս սահմանել վերջիններիս հետ աշխատանքային հարաբերությունների մեջ գտնվող կամ, օրինակ, փաստաբանների միջոցով նման դիմումներ ներկայացնելու վերաբերյալ կարգավորումներ։

	               8. Ընդունվել է
       
Նախագծում կատարվել են համապատասխան փոփոխություններ:


	9.Հավելված 1-ի 8-րդ կետի համաձայն՝ Եվրոպական դատարանի վճիռը կամ որոշումն ուժի մեջ մտնելուց հետո սեղմ ժամկետում դիմումատուն կամ նրա ներկայացուցիչն անհրաժեշտ փաստաթղթերը ներկայացնում է Վարչապետի աշխատակազմ էլեկտրոնային եղանակով՝ էլեկտրոնային հարցումների միասնական հարթակի (https://e-request.am հարթակ), էլեկտրոնային փոստի միջոցով կամ թղթային եղանակով: Հայտնում ենք՝ Կառավարության «Միջազգային իրավական հարցերով ներկայացուցչի լիազորությունների իրականացման կարգը հաստատելու մասին» 2020 թվականի օգոստոսի 4-ի թիվ 1289-Լ որոշման համաձայն՝ «4. Եվրոպական դատարանի՝ Հայաստանի Հանրապետության վերաբերյալ վճռի կամ որոշման կատարման փուլում Ներկայացուցիչն իր լիազորություններն իրականացնում է հետևյալ կարգով՝ (...) 6) վճիռը կամ որոշումը վերջնական դառնալու մասին Եվրոպական դատարանից ծանուցում ստանալուց հետո հնարավորինս սեղմ, բայց ոչ ուշ, քան երկշաբաթյա ժամկետում մշակում և Հայաստանի Հանրապետության վարչապետի աշխատակազմի ղեկավարին է ներկայացնում վճռով կամ որոշմամբ սահմանված հատուցման գումարի հատկացման վերաբերյալ Հայաստանի Հանրապետության կառավարության որոշման նախագծի փաթեթը. 7) վճիռը կամ որոշումը վերջնական դառնալու մասին Եվրոպական դատարանից ծանուցում ստանալուց հետո հնարավորինս սեղմ, բայց ոչ ուշ, քան երկշաբաթյա ժամկետում դիմումատուին և (կամ) Եվրոպական դատարանում նրա շահերը ներկայացրած անձին տեղեկացնում է վճռով կամ որոշմամբ սահմանված հատուցման գումարի փոխանցման համար պահանջվող փաստաթղթերը Հայաստանի Հանրապետության վարչապետի աշխատակազմ ներկայացնելու անհրաժեշտության մասին. ծանուցումն իրականացվում է փոստով և (կամ) էլեկտրոնային փոստի և (կամ) կապի այլ հասանելի միջոցներով.»։ Սույն որոշման նախագիծը վճարման գործընթացը սկսելը կապում է անձի կողմից դիմում ներկայացնելու հետ, մինչդեռ Կառավարության թիվ 1289-Լ որոշմամբ այլ տրամաբանություն է որդեգրված։ Ընդ որում, նշված որոշման մեջ փոփոխություն չի կատարվում։

Նախագծում կսահմանվի անցումային դրույթ, որով ուժը կորցրած կճանաչվեն «Միջազգային իրավական հարցերով ներկայացուցչի լիազորությունների իրականացման կարգը հաստատելու մասին» 2020 թվականի օգոստոսի 4-ի թիվ 1289-Լ որոշման համապատասխան դրույթները:


	10.Հավելվածի 1-ի 9-րդ և 16-րդ կետերում նախատեսվում է, «ողջամիտ ժամկետ»՝ թերությունները շտկելու և դիմումը կրկին ներկայացնելու համար։ Միաժամանակ «ողջամիտ ժամկետ» ձևակերպումը բավարար չափով հստակ չէ և կարող է տարբեր մեկնաբանությունների տեղիք տալ՝ առաջացնելով իրավական անորոշություն։ Գտնում ենք, որ կանխատեսելի իրավակարգավորում ապահովելու նպատակով առավել նպատակահարմար է հստակ ժամկետների նախատեսումը։

	10. Չի ընդունվել 

«Ողջամիտ ժամկետ» ձևակերպման կիրառումն այս դեպքում նպատակահարմար է և պայմանավորված է յուրաքանչյուր գործի փաստական հանգամանքների առանձնահատկություններով։ Հստակ ժամկետի սահմանումը բոլոր դեպքերի համար կարող է լինել անհամաչափ, չնախատեսել անհրաժեշտ ճկունություն և առանձին իրավիճակներում սահմանափակել անձի՝ թերությունները վերացնելու իրական հնարավորությունը։
Ընդ որում, թերությունների շտկումը կարող է ենթադրել տարբեր բնույթի գործողությունների իրականացում՝ բացակայող փաստաթղթերի ձեռքբերում, փաստաթղթերի ճշգրտում կամ լրացում, ժառանգության ընդունում, ինչպես նաև այլ իրավական կամ փաստական գործողություններ։ Նման գործողությունների կատարման համար անհրաժեշտ ժամանակը յուրաքանչյուր դեպքում կարող է էականորեն տարբերվել՝ կախված կոնկրետ հանգամանքներից։ Մասնավորապես, այն դեպքերում, երբ անձը գտնվում է Հայաստանի Հանրապետության սահմաններից դուրս, համապատասխան թերությունների վերացումը կարող է պայմանավորված լինել այլ պետության իրավակարգավորումներով, իրավասու մարմինների կողմից սահմանած ժամկետներով, կամ համապատասխան փաստաթղթերի ձևակերպման հետ կապված այլ առանձնահատկություններով։ Այս հանգամանքները նախապես հնարավոր չէ կանխատեսել և բոլոր դեպքերի համար սահմանել միասնական ժամկետ։ Հետևաբար, «ողջամիտ ժամկետ» հասկացությունը հնարավորություն է տալիս յուրաքանչյուր դեպքում ապահովել ճկուն և համաչափ մոտեցում՝ հաշվի առնելով գործի առանձնահատկությունները:

	11. Հավելված 1-ի 14-րդ կետը սահմանում է՝ եթե դիմումին կից ներկայացվում է օտար լեզվով փաստաթուղթ, ապա միաժամանակ ներկայացվում է այդ փաստաթղթի պատշաճ հայերեն թարգմանությունը: Գտնում ենք՝ շարադասության տեսանկյունից ճիշտ է «հայերեն պատշաճ թարգմանություն» հերթականությունը․ պատշաճը վերաբերում է թարգմանությանը, ոչ թե հայերենին։ Ուստի, առաջարկում ենք կատարել համապատասխան փոփոխություն։

Նախագծում կատարվել են համապատասխան փոփոխություններ:


	12.Հավելված 1-ի 8-րդ կետի համաձայն՝ Եվրոպական դատարանի վճիռը կամ որոշումն ուժի մեջ մտնելուց հետո սեղմ ժամկետում դիմումատուն կամ նրա ներկայացուցիչն անհրաժեշտ փաստաթղթերը ներկայացնում է Վարչապետի աշխատակազմ։ 7-րդ կետի համաձայն՝ վճարումն իրականացնում է Հայաստանի Հանրապետության ֆինանսների նախարարությունը Եվրոպական դատարանի վճիռը կամ որոշումն ուժի մեջ մտնելուց հետո եռամսյա ժամկետում, եթե դիմումատուի կողմից սույն որոշմամբ սահմանված կարգով ներկայացվել են փոխհատուցման վճարման համար անհրաժեշտ փաստաթղթերը։ Միևնույն ժամանակ 15-րդ կետով սահմանվում է փաստաթղթեր ներկայացման վերջնաժամկետ․ դիմումատուն կամ նրա ներկայացուցիչը սահմանված ժամկետում արդարացի փոխհատուցումը ստանալու համար պարտավոր են սույն կարգով նախատեսված անհրաժեշտ փաստաթղթերը պատշաճ ներկայացնել Վարչապետի աշխատակազմ ոչ ուշ, քան արդարացի փոխհատուցման գումարի վճարման համար սահմանված ժամկետի ավարտից քսան օրացուցային օր առաջ։ Գտնում ենք, որ մի դեպքում միևնույն գործընթացի համար սեղմ ժամկետ սահմանելը, մյուս դեպքում որպես վերջնաժամկետ եռամսյա ժամկետի ավարտից քսան օրացուցային օր առաջ ժամանակահատվածը նշելը, տրամաբանորեն չեն ծառայում միևնույն նպատակին, բացի այդ պարզ չէ՝ ինչ է պետք հասկանալ սեղմ ժամկետ ասելով, այն  պարագայում, երբ փաստաթղթերը հնարավոր է ներկայացնել մինչև եռամսյա ժամկետի ավարտից քսան օրացուցային օր առաջ ընկած ժամանակահատվածում։

Կարգի 15-րդ կետով նախատեսված՝ փաստաթղթերը ոչ ուշ, քան վճարման համար սահմանված եռամսյա ժամկետի ավարտից քսան օրացուցային օր առաջ ներկայացնելու պահանջը վերաբերում է միայն այն դեպքերին, երբ դիմումատուն նպատակ ունի արդարացի փոխհատուցումը ստանալ Եվրոպական դատարանի վճիռը կամ որոշումն ուժի մեջ մտնելուց հետո Եվրոպական դատարանի կողմից սահմանված եռամսյա ժամկետի ընթացքում։ Նշված ժամկետը նախատեսված է իրավասու մարմիններին բավարար ժամանակ տրամադրելու համար՝ անհրաժեշտ  գործողություններն իրականացնելու և փոխհատուցման վճարումը սահմանված եռամսյա ժամկետում ապահովելու նպատակով։
Միաժամանակ, կարգի 8-րդ կետով սահմանված՝ փաստաթղթերը «սեղմ ժամկետում» ներկայացնելու պահանջն ունի այլ նպատակ։ Այն ուղղված է նրան, որ դիմումատուն, վճիռն ուժի մեջ մտնելուց հետո, առանց անհարկի ձգձգման ներկայացնի փոխհատուցման վճարման համար անհրաժեշտ փաստաթղթերը։ Սակայն տվյալ պահանջը չի նշանակում, որ փաստաթղթերը եռամսյա ժամկետի ավարտից քսան օրացուցային օրից ուշ կամ նույնիսկ եռամսյա ժամկետի ավարտից հետո ներկայացնելու դեպքում դիմումատուն կորցնում է արդարացի փոխհատուցում ստանալու իր իրավունքը։
Այդպիսի դեպքերում, թեև այլևս հնարավոր չի լինի ապահովել վճարման իրականացումը Եվրոպական դատարանի կողմից սահմանված եռամսյա ժամկետում, իրավասու մարմինները, անհրաժեշտ փաստաթղթերը ստանալուց հետո, միևնույն է պարտավոր են հնարավորինս սեղմ ժամկետում ապահովել արդարացի փոխհատուցման վճարումը։
Հետևաբար, Կարգի 15-րդ կետով նախատեսված քսանօրյա ժամկետը պետք է դիտարկել ոչ թե որպես դիմումատուի իրավունքը սահմանափակող վերջնաժամկետ, այլ որպես այնպիսի կազմակերպական ժամկետ, որի պահպանումը հնարավորություն է տալիս փոխհատուցումը վճարել Եվրոպական դատարանի կողմից սահմանված եռամսյա ժամկետի ընթացքում։ Իսկ 8-րդ կետում օգտագործված «սեղմ ժամկետ» ձևակերպումն արտահայտում է այն գաղափարը, որ դիմումատուն կարող է անհրաժեշտ փաստաթղթերը ներկայացնել նաև ավելի ուշ՝ չկորցնելով արդարացի փոխհատուցում ստանալու իր իրավունքը, իսկ այդ դեպքում պետությունը պարտավոր է վճարումն իրականացնել փաստաթղթերի ներկայացումից հետո հնարավորինս սեղմ ժամկետում։ 

	13.Հավելված 1-ի 15-րդ կետի համաձայն՝ դիմումատուն կամ նրա ներկայացուցիչը սահմանված ժամկետում արդարացի փոխհատուցումը ստանալու համար պարտավոր են սույն կարգով նախատեսված անհրաժեշտ փաստաթղթերը պատշաճ ներկայացնել Վարչապետի աշխատակազմ ոչ ուշ, քան արդարացի փոխհատուցման գումարի վճարման համար սահմանված ժամկետի ավարտից քսան օրացուցային օր առաջ։ Սույն կետի պահանջները խախտելու դեպքում վճարումն իրականացվում է սույն որոշմամբ սահմանված կարգով փոխհատուցման վճարման համար անհրաժեշտ փաստաթղթերը պատշաճ ներկայացնելուց հետո քսան օրացուցային օրում: Սույն կարգավորման տրամաբանությամբ ստացվում է, որ քանի դեռ չկա դիմում, ապա նաև չի իրականացվում վճարում։ Մարդու իրավունքների և հիմնարար ազատությունների պաշտպանության մասին եվրոպական կոնվենցիայով է սահմանվում պետության՝ միջազգային ատյանի կողմից հաստատված խախտման հիմքով առաջացած պարտավորությունը կատարելու անհրաժեշտությունը։ Այսպես, կոնվենցիայի 46-րդ հոդվածի համաձայն՝ 1. Բարձր պայմանավորվող կողմերը պարտավորվում են կատարել Դատարանի վերջնական վճիռները ցանկացած գործի վերաբերյալ, որում իրենք կողմեր են: 2. Դատարանի վերջնական վճիռն ուղարկվում է Նախարարների կոմիտեին, որը վերահսկողություն է իրականացնում դրա կատարման նկատմամբ: (...) 4. Երբ Նախարարների կոմիտեն գտնում է, որ որևէ Բարձր պայմանավորվող կողմ հրաժարվում է կատարել իր մասնակցությամբ վեճով վերջնական վճիռը, նա կարող է այդ Կողմին տեղյակ պահելով և Կոմիտեում մասնակցելու իրավունք ունեցող ներկայացուցիչների ձայների երկու երրորդի մեծամասնությամբ ընդունված որոշմամբ դիմել դատարան այն հարցով, թե արդյո՞ք այդ Կողմը չի կատարել 1-ին կետով ստանձնած իր պարտավորությունը: 5. Եթե Դատարանը հաստատում է, որ տեղի է ունեցել 1-ին կետի խախտում, ապա նա ուղարկում է գործը Նախարարների կոմիտեին, որպեսզի նա քննարկի ձեռնարկվելիք միջոցները: Եթե Դատարանը հաստատում է, որ տեղի չի ունեցել 1-ին կետի խախտում, ապա նա վերադարձնում է գործը Նախարարների կոմիտեին, որպեսզի նա որոշի փակել քննարկումը: Այսպիսով, Կոնվենցիայով սահմանվում է պետությունների՝ ցանկացած գործի վերաբերյալ կայացված վերջնական վճիռները կատարելու պարտականությունը, որպիսի պարտականությունը, կարծում ենք, որ ինչ որ փուլից չի կարող պայմանավորվել և առկախվել բացառապես անձի կողմից դիմումի ներկայացմամբ։  Խնդիրն այն է, որ միայն դիմումի առկայությամբ փոխհատուցման գործընթացը պայմանավորելը և այլ ընթացակարգ չսահմանելը կարող է հանգեցնել ՀՀ-ի կողմից  միջազգային կոնվենցիայով ստանձնած պարտավորությունները չկատարման, ավելին՝ հաշվի առնելով ՄԻԵԴ վճիռների չկատարման դեպքում առաջացող տուգանքները, նաև կարող է բարձրացվել պետության դրամային պարտավորության չափը։ Խնդիրը նաև այն է, որ ՄԻԵԴ կանոնակարգի 75-րդ կետով առկա է նաև սահմանված ժամկետում վճարում չկատարելու դեպքում տոկոսների վճարման պարտավորություն սահմանելու դատարանի հնարավորությունը, արդյո՞ք չի ստացվում, որ դիմումատուն կարող է դիտավորյալ դիմումը չներկայացնել և հավելյալ պետության համար կառաջանան նաև այլ տոկոսներ վճարելու պարտավորություններ։ Ուստի,  առաջարկում ենք սահմանել այն առավելագույն ժամկետը, որի ընթացքում պետությունը կարող է սպասել անձի դիմումին՝ փոխհատուցման գործընթաց կազմակերպելու համար, իսկ այդ ժամկետի ավարտից հետո սահմանել գրասենյակի՝ փոխհատուցման գործընթաց սկսելու պարտավորությունը։

Նշված առաջարկության կապակցությամբ անհրաժեշտ է նկատի ունենալ, որ չնայած այն հանգամանքին, որ պետությունը ունի Եվրոպական դատարանի վճռով սահմանված արդարացի փոխհատուցման վճարման անվերապահ պարտավորություն, այնուամենայնիվ պետությունը կարող է այդ պարտավորությունը կատարել միայն այն դեպքում, երբ տիրապետում է վճարումն իրականացնելու համար անհրաժեշտ տվյալներին։ Մասնավորապես, դիմումատուի կամ նրա ներկայացուցչի բանկային հաշվեհամարի տվյալները, նույնականացման համար անհրաժեշտ տեղեկությունները, ինչպես նաև վճարման իրականացման համար անհրաժեշտ այլ փաստաթղթերը պետական մարմիններին հասանելի տեղեկություններ չեն և չեն կարող ստացվել այլ  տեղեկատվական ռեսուրսներից։ Հետևաբար, դիմումատուի կողմից անհրաժեշտ փաստաթղթերի ներկայացումը ոչ թե ձևական պահանջ է, այլ պետության կողմից Եվրոպական դատարանի վճռով ստանձնած պարտավորության կատարման անհրաժեշտ նախապայման։ Հետևաբար, կարող ենք եզրակացնել, որ միայն անհրաժեշտ փաստաթղթերի առկայության դեպքում է հնարավոր կազմակերպել վճարման պատշաճ գործընթացը:
Ինչ վերաբերում է այն դիտարկմանը, որ դիմումատուն կարող է դիտավորյալ չներկայացնել անհրաժեշտ փաստաթղթերը՝ հետագայում ուշացման համար հաշվարկվող տոկոսներ ստանալու նպատակով, ապա հայտնում ենք հետևյալը.
Նախ, Եվրոպական դատարանի վճիռներով ոչ բոլոր դեպքերում է սահմանվում վճարման ժամկետը խախտելու դեպքում տոկոսների հաշվարկման պարտավորություն, և միևնույն ժամանակ նման հետևանքը չի առաջանում ինքնաբերաբար:  Եվրոպական դատարանի վճիռների կատարման նկատմամբ վերահսկողություն իրականացնող մարմինը Եվրոպայի խորհրդի նախարարների կոմիտեն է և յուրաքանչյուր ատանձին դեպքում վերջինս է գհաատում պետության կողմից վճռի կատարման կապակցությամբ կատարված գործողությունները և դրանց կապակցությամբ պետության բարեխղճությունը:
Հետևաբար,բոլոր դեպքերում եթե առկա է իրավիճակ, որ վճարման ուշացումը պայմանավորված է ոչ թե պետության անգործությամբ, այլ դիմումատուի՝ անհրաժեշտ տվյալները դիտավորյալ չներկայացնելու հանգամանքով, այսինքն՝ դիմումատուի անբարեխղճությամբ, ապա այդ հանգամանքը հաշվի է առնվում վճռի կատարման գնահատման շրջանակում և ինքնին չի կարող հիմք հանդիսանալ պետության նկատմամբ անբարենպաստ հետևանքներ առաջանալու՝ տվյալ դեպքում տոկոսներ հաշվարկելու համար։



	14.Հավելված 1-ի 18-րդ կետի կապակցությամբ հայտնում ենք, որ մի դեպքում վճարման գործընթացը սկսելը կապվում է դիմումի ներկայացման հետ, իսկ 18-րդ կետով նշում է կատարվում դիմումատուի հետ կապ հաստատելու անհնարինության մասին։ Առաջարկում ենք հստակեցնել՝ երբ, ինչ ժամկետում և ինչ պայմանների առկայության դեպքում է գործելու Միջազգային իրավական հարցերով ներկայացուցչի գրասենյակի՝ անձի հետ կապ հաստատելու պարտականությունը։

Նշված դիտարկման կապակցությամբ հայտնում ենք, որ Կարգով նախատեսված փոխհատուցման վճարման հիմնական և պատշաճ ընթացակարգը դիմումատուի կամ նրա ներկայացուցչի կողմից դիմումի և անհրաժեշտ փաստաթղթերի ներկայացումն է, քանի որ միայն այդ դեպքում է պետությունը ստանում  վճարումն իրականացնելու համար անհրաժեշտ տվյալները։ Միաժամանակ, Կարգի 18-րդ կետով նախատեսված՝ դիմումատուի հետ կապ հաստատելու մեխանիզմը ենթադրում է լրացուցիչ երաշխիք՝ ուղղված պետության կողմից Եվրոպական դատարանի վճռի կատարման ապահովմանը:
Նույնիսկ այն դեպքում, երբ դիմումատուի կողմից դիմում չի ներկայացվել, պետությունը չի հրաժարվում Եվրոպական դատարանի վճռով ստանձնած պարտավորության կատարումից և, յուրաքանչյուր դեպքում ձեռնարկում է հնարավոր միջոցներ՝ դիմումատուի հետ կապ հաստատելու և նրան արդարացի փոխհատուցում ստանալու հնարավորության մասին տեղեկացնելու նպատակով։ Հետևաբար, կարող ենք արձանագրել, որ Կարգի 18-րդ կետով նախատեսված պարտականությունը գործում է որպես լրացուցիչ երաշխիք այն դեպքերի համար, երբ դիմումատուն չի ներկայացնում համապատասխան դիմումը և անհրաժեշտ փաստաթղթերը և նպատակ ունի ապահովել նրա՝ արդարացի փոխհատուցում ստանալու իրավունքի իրացումը:
Այս առումով 18-րդ կետը չի հակասում այն կարգավորմանը, որի համաձայն վճարման գործընթացը սկսվում է դիմումի և անհրաժեշտ փաստաթղթերի ներկայացմամբ, այլ վերոնշյալ դրույթները փոխլրացնում են միմյանց՝ մի կողմից սահմանելով վճարման հիմնական ընթացակարգը, իսկ մյուս կողմից՝ նախատեսելով պետության կողմից լրացուցիչ միջոցների ձեռնարկում՝ դիմումատուի՝ արդարացի փոխհատուցումը ստանալու իրավունքի արդյունավետ իրացումն ապահովելու նպատակով:

	15.Հավելված 1-ի 19-րդ կետի համաձայն՝ եթե Եվրոպական դատարանի վճռով կամ որոշմամբ սահմանված չէ արդարացի փոխհատուցման ձև և (կամ) չափ, այլ արդարացի փոխհատուցման ձևի և (կամ) չափի որոշումը թողնված է Հայաստանի Հանրապետության և դիմումատուի համաձայնությանը, սակայն դիմումատուն Հայաստանի Հանրապետության կողմից առաջարկված ձևի և (կամ) չափի առնչությամբ չի տալիս իր համաձայնությունը, բայց արդարացի փոխհատուցման առաջարկվող ձևը և (կամ) չափը հաստատվել է Եվրոպական դատարանի կողմից կամ ընդունելի է Նախարարների կոմիտեի համար, ապա առաջարկվող գումարը կարող է փոխանցվել նոտարի դեպոզիտ հաշվին։ Այս կապակցությամբ հայտնում ենք՝ «Մարդու իրավունքների եվրոպական դատարանի վճիռների կատարման վերահսկում. Նախարարների կոմիտեի Մարդու իրավունքների նիստերի ընթացակարգը և աշխատանքային մեթոդները» փաստաթղթի հավելված 3-ի 7.4 կետով սահմանվում է, որ Դիմումատուի հետ վեճի դեպքում հարցը քննվում է Կատարման վարչության կողմից և, անհրաժեշտության դեպքում, ներկայացվում է Նախարարների կոմիտեի ուշադրությանը։ Բացի այդ, նույն փաստաթղթի 6-րդ կանոնի համաձայն՝ Համաձայն Կոնվենցիայի 46-րդ հոդվածի 2-րդ կետի՝ համապատասխան Բարձր պայմանավորվող կողմի կողմից վճռի կատարման վերահսկման ընթացքում Նախարարների կոմիտեն ուսումնասիրում է՝ ա. արդյոք Դատարանի կողմից նշանակված որևէ արդարացի փոխհատուցում վճարվել է, ներառյալ, ըստ անհրաժեշտության, ուշացման համար հաշվարկված տոկոսները, և բ. անհրաժեշտության դեպքում, և հաշվի առնելով համապատասխան Բարձր պայմանավորվող կողմի հայեցողությունը՝ վճռին համապատասխանելու համար անհրաժեշտ միջոցներն ընտրելու հարցում, արդյոք՝ i. ձեռնարկվել են անհատական միջոցներ՝ ապահովելու համար, որ խախտումը դադարեցված լինի, և որ տուժած անձը, հնարավորինս, վերադարձվի այն նույն վիճակին, որում նա գտնվում էր մինչև Կոնվենցիայի խախտումը, ii. ընդունվել են ընդհանուր միջոցներ՝ կանխելու համար հայտնաբերված խախտմանը նույնանման նոր խախտումների առաջացումը կամ դադարեցնելու շարունակվող խախտումները։ Կարծում ենք՝ այս կանոնների համատեքստում պարզ չէ՝ նախարարների կոմիտեի կողմից երբ է համարվելու կոնկրետ ընդունված միջոցը ընդունելի։ Քանի որ կանոնները սահմանում են Նախարարների կոմիտեի կողմից իրականացվող առավել վերահսկողական գործառույթ, սակայն վերջինիս կողմից առաջացած առանձին վեճերի լուծման կամ համաձայնություն տալու ընթացակարգ առկա չէ։ 
Ընդ որում, կարող է առաջանալ նաև պարտավորությունը մարված համարելու հետ կապված խնդիրներ՝ հաշվի առնելով, որ փոխհատուցման ձևն ու չափը վիճելի լինելու դեպքում պետության կողմից որոշված, սակայն վիճարկվող չափը նոտարի դեպոզիտ մուծելն ինքնին չի հանգեցնի պարտավորությունը մարված համարելուն։

	15. Չի ընդունվել

 Տես ամփոփաթերթի՝ Փաստաբանների պալատի դիտարկումների 10-րդ կետի հիմնավորումներում:

	16.Հավելված 1-ի 19-րդ և 20-րդ կետերով նախատեսված նոտարի դեպոզիտ հաշվին գումարի փոխանցման կարգավորումը թերի է, քանի որ չի սահմանում նոտարի ընտրության և դիմումատուի իրազեկման կարգը։ Առաջարկվում է հստակեցնել նշված հարցերը՝ իրավական որոշակիությունն ու արդարացի փոխհատուցման արդյունավետ հասանելիությունն ապահովելու նպատակով։

	        16. Ընդունվել է մասնակի
       
Նախագծում կատարվել են համապատասխան փոփոխություններ և սահմանվել է, որ նոտարը ընտրվում է դիմումատուի հաշվառման վայրի, իսկ հաշվառման վայր չունենալու դեպքում, բնակության վերջին հայտնի վայրի նոտարական տարածքից։ 
Ինչ վերաբերում է դիմումատուի իրազեկման կարգին, ապա պետք է արձանագրել, որ դիմումատուի իրազեկման հարցերի լրացուցիչ կարգավորումն անհրաժեշտություն առկա չէ։ Նշված հարցերը կարգավորվում են գործող օրենսդրությամբ, մասնավորապես «Նոտարիատի մասին» ՀՀ օրենքի 73-րդ հոդվածի 2-րդ մասի համաձայն՝ «Նոտարը ծանուցում է պարտատիրոջը դրամական գումարների կամ արժեթղթերի մուտքի մասին և դրանք հանձնում է պարտատիրոջը` նրա դիմումով»:



	17.Հավելված 1-ի 20-րդ կետը սահմանում է՝ եթե արդարացի փոխհատուցման առաջարկվող ձևի և (կամ) չափի առնչությամբ դիմումատուն չի տալիս իր համաձայնությունը, բայց արդարացի փոխհատուցման առաջարկվող ձևը և (կամ) չափը հաստատվել է Եվրոպական դատարանի կողմից կամ ընդունելի է Նախարարների կոմիտեի համար, ապա առաջարկվող գումարը կարող է փոխանցվել նոտարի դեպոզիտ հաշվին։ Այս կապակցությամբ հայտնում ենք, որ պարզ չէ՝ ինչ ընթացակարգով է լինելու Եվրոպական դատարանի կողմից նման հաստատումը։ Եթե խոսքը Դատարանի կանոնակարգով սահմանված ընթացակարգի մասին է, առաջարկում ենք նույնությամբ պահպանել` հաշվի առնելով նաև, որ այդ ընթացակարգի դեպքում պարտադիր է դիմումատուի համաձայնությունը։

	17. Չի ընդունվել

Դիտարկումն ընդունելի չէ հետևյալ հիմնավորմամբ. Եվրոպական դատարանի կողմից արդարացի փոխհատուցման առաջարկվող ձևի և (կամ) չափի հաստատման կամ ընդունման հետ կապված ընթացակարգային հարցերը կարգավորվում են բացառապես Եվրոպական դատարանի և  Եվրոպական խորհրդի շրջանակներում գործող համապատասխան ընթացակարգերով, ներառյալ՝ Եվրոպական դատարանի կանոնակարգը, համապատասխան պրակտիկան: Ներքին իրավական ակտով նշված ընթացակարգերի վերարտադրումը կամ դրանց բովանդակության մանրամասն կարգավորումը նպատակահարմար չէ, քանի որ դրանք չեն հանդիսանում Նախագծի կարգավորման առարկա և կարող են հետագայում անհամապատասխանության հանգեցնել Եվրոպական դատարանի կամ Եվրոպայի խորհրդի համապատասխան ակտերում կատարվող փոփոխությունների դեպքում։ Հետևաբար, Նախագծում առաջարկվող լրացումն անհրաժեշտություն չի ներկայացնում։

	18.Հավելված 1-ի 21-րդ կետի համաձայն՝ եթե դիմումատուն հրաժարվում է Եվրոպական դատարանի վճռով կամ որոշմամբ սահմանված արդարացի փոխհատուցումը ստանալուց, ապա այդ մասին գրավոր տեղեկացնում է Գրասենյակին և (կամ) Նախարարների կոմիտեին։ Դիմումատուի կողմից Նախարարների կոմիտեին չտեղեկացնելու դեպքում Նախարարների կոմիտեին տեղեկացնում է Գրասենյակը։ Նշված կարգավորման պայմաններում պարզ չէ՝ ինչ կերպով է Գրասենյակին հայտնի դառնալու դիմումատուի կողմից Եվրոպական դատարանի վճռով կամ որոշմամբ սահմանված արդարացի փոխհատուցումը ստանալուց հրաժարվելու փաստը, եթե դիմումատուն այդ մասին գրավոր չի տեղեկացրել Գրասենյակին և (կամ) Նախարարների կոմիտեին։

	18. Չի ընդունվել

Նշված դիտարկման կապակցությամբ հայտնում ենք, որ Կարգի 21-րդ կետը վերաբերում է բացառապես այն դեպքերին, երբ առկա է դիմումատուի՝ արդարացի փոխհատուցումը ստանալուց հստակ արտահայտված գրավոր հրաժարումը։ Մասնավորաես, 21-րդ կետով արձանագրվել է, որ փոխհատուցումը ստանալուց հրաժարվելու դեպքում, դիմումատուն գրավոր կերպով է տեղեկացնում Գրասենյակին և (կամ) Նախարարների կոմիտեին
Հետևաբար, Գրասենյակի՝ Նախարարների կոմիտեին տեղեկացնելու պարտականությունը ծագում է միայն այն դեպքում, երբ դիմումատուի գրավոր հրաժարման մասին տեղեկությունը հասանելի է դարձել Գրասենյակին:


	19.Մարդու իրավունքների եվրոպական դատարանի վճիռներով կամ որոշումներով սահմանված արդարացի փոխհատուցման տրամադրման, այն ստանալու նպատակով ներկայացվող անհրաժեշտ փաստաթղթերի ցանկի և դրանց ներկայացման կարգը սահմանող Հավելված 2-ի կապակցությամբ հայտնում ենք՝ վերջինով հաստատված դիմումի ձևում նախատեսված են միայն դրամային հաշվեհամարի վերաբերյալ տվյալներ, մինչդեռ Հավելված 1-ի 4-րդ, 5-րդ և 6-րդ կետերով առանձին կարգավորվում են նաև արտերկրում բացված հաշվեհամարին փոխհատուցման փոխանցման դեպքերը՝ պահանջելով ներկայացնել IBAN, SWIFT/BIC կոդ, ինչպես նաև, անհրաժեշտության դեպքում, միջնորդ բանկի տվյալները։ Արդյունքում դիմումի ձևը լիարժեք չի արտացոլում կարգով նախատեսված պահանջները և կարող է գործնականում դժվարություններ առաջացնել արտասահմանյան հաշվեհամար ունեցող դիմումատուների համար։ Առաջարկվում է Հավելված 2-ով նախատեսված դիմումի ձևը լրացնել համապատասխան դաշտերով՝ ապահովելով դրա համապատասխանությունը կարգի դրույթներին։

	            19. Չի ընդունվել 
       
Դիմումի ձևի շրջանակներում ներառված «հաշվեհամար» դաշտը նախատեսված է ցանկացած տեսակի` և՛ դրամային, և՛ արտասահմանյան հաշվեհամարի վերաբերյալ տվյալների ներկայացման համար: 

	
5. Պետաիրավական վարչություն

	27.07.2026

	
	

	   1. Նախագծի 2-րդ կետով առաջարկվում է ուժը կորցրած ճանաչել Միջազգային իրավական հարցերով ներկայացուցչի լիազորությունների իրականացման կարգը սահմանող Կառավարության 2020 թվականի օգոստոսի 4-ի թիվ 1289-Լ որոշման 4-րդ կետի 6-9-րդ ենթակետերը: Մինչդեռ, հարկ է նկատել, որ «Նորմատիվ իրավական ակտերի մասին» օրենքի համաձայն՝ նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով: 





	1. Ընդունվել է
Նախագծում համապատասխան փոփոխություններն արդեն կատարվել են, և ընթացքի մեջ է նորմատիվ իրավական ակտում համապատասխան փոփոխություն կատարելու գործընթացը՝ սահմանված ընթացակարգով։

	
6. Իրավաբանական վարչություն

	24.07.2026

	
	

	1. Նախագծի հավելված 1-ի 5-րդ կետով սահմանվում է Ֆիզիկական անձ հանդիսացող դիմումատուի կողմից արդարացի փոխհատուցումը ներկայացուցչի միջոցով ստանալու նպատակով ներկայացվող փաստաթղթերի ցանկը, մինչդեռ հաշվի առնելով, որ ֆիզիկական անձ հանդիսացող դիմումատուի կողմից փոխհատուցումն անձամբ ստանալու և ներկայացուցչի միջոցով ստանալու դեպքերում բացի ներկայացուցչի վերաբերյալ փաստաթղթերը մյուս փաստաթղթերը նույնական են, առաջարկում ենք Կառավարության որոշումը անհարկի չծանրաբեռնելու նպատակով հավելված 1-ի 5-րդ կետում նույնական փաստաթղթերը թվարկելու փոխարեն հղում կատարել նույն հավելվածի 4-րդ կետին: 


	1. Ընդունվել է

Նախագծում կատարվել են համապատասխան փոփոխություններ:


	2. Նախագծի հավելված 1-ի 7-րդ կետի համաձայն՝ Եվրոպական դատարանի վճիռներով կամ որոշումներով սահմանված արդարացի փոխհատուցման գումարի վճարումը կազմակերպում է ՀՀ վարչապետի աշխատակազմը իսկ վճարումն իրականացնում է ՀՀ ֆինանսների նախարարությունը, մինչդեռ նախագծի հետագա կարգավորումներից բխում է, որ վճարումն իրականացվում է Վարչապետի աշխատակազմի ֆինանսական և հաշվապահական հաշվառման վարչության կողմից (հավելված 1-ի 22-րդ կետ), ինչը չի բխում  «Նորմատիվ իրավական ակտերի մասին» օրենքի 13-րդ հոդվածի 8-րդ մասից, համաձայն որի՝ նորմատիվ իրավական ակտերում բացառվում են իրավական նորմերի անհիմն կրկնությունները և ներքին հակասությունները:
	2. Ընդունվել է

Նախագծում կատարվել են համապատասխան փոփոխություններ:


	3. Նախագծի մի շարք առանցքային կարգավորումների շրջանակներում ժամկետներ սահմանված չեն, որի պարագայում հնարավոր չի լինի սահմանված ժամկետում պատշաճ կազմակերպել արդարացի փոխհատուցման իրականացումը (օրինակ՝ նախագծի հավելված 1-ի 10-րդ, 16-րդ կետեր):
	3. Մասամբ է ընդունվել
Նախագծով նախատեսված առանձին գործողությունների իրականացման ժամկետների սահմանումը անհրաժեշտ չէ, քանի որ արդարացի փոխհատուցման վճարման համար վերջնական և պարտադիր ժամկետը սահմանվում է Մարդու իրավունքների եվրոպական դատարանի համապատասխան վճռով։ Մասնավորապես, արդարացի փոխհատուցման գումարը, որպես կանոն, պետք է վճարվի վճռի վերջնական դառնալու օրվանից երեք ամսվա ընթացքում։
Միաժամանակ, նախագծով նախատեսված ներքին կազմակերպչական գործողությունների իրականացման համար առանձին ժամկետների սահմանումը որևէ կերպ չի սահմանափակում կամ ազդում դիմումատուների՝ Եվրոպական դատարանի կողմից սահմանված արդարացի փոխհատուցումն ստանալու իրավունքի վրա։ Էական նշանակություն ունի Եվրոպական դատարանի կողմից սահմանված եռամսյա ժամկետի պահպանումը, որը պետության համար հանդիսանում է վճռի պատշաճ կատարման ապահովման հիմնական ժամկետը։ 
Ավելին, արդարացի փոխհատուցման վճարման գործընթացի շրջանակներում որոշ դեպքերում անհրաժեշտ փաստաթղթերի պատշաճ ներկայացման համար լրացուցիչ ժամանակ կարող է անհրաժեշտ լինել հենց դիմումատուներին։ Մասնավորապես, առանձին դեպքերում կարող է անհրաժեշտություն առաջանալ անձը հաստատող փաստաթղթերում փոփոխություններ կատարելու կամ դրանք ստանալու, ժառանգությունն ընդունելու և համապատասխան փաստաթուղթ ստանալու, լիազորագիր տրամադրելու, ինչպես նաև այլ իրավական կամ փաստական գործողություններ կատարելու համար, որոնց իրականացման ժամկետները կախված են ոչ միայն դիմումատուի կամ համապատասխան պետական մարմնի գործողություններից, այլև օրենքով սահմանված ընթացակարգերից։
Միևնույն ժամանակ, Նախագծում կատարվել է փոփոխություն և հստակեցվել  է, որ Գրասենյակը սահմանված ժամկետում անհրաժեշտ փաստաթղթերը ստանալուց հետո այն փոխանցում է Վարչապետի աշխատակազմի ֆինանսական և հաշվապահական հաշվառման վարչությանը (այսուհետ՝ Վարչություն) Եվրոպական դատարանի վճռով սահմանված արդարացի փոխհատուցման վճարման վերջնաժամկետից առնվազն հինգ օրացուցային օր առաջ:

	4.	Նախագծի հավելված 1-ի 13-րդ կետի համաձայն՝ դիմումատուի մահացած լինելու դեպքում ներկայացվում է ժառանգության իրավունքի վկայագիրը կամ ժառանգությունն ընդունած ճանաչելու վերաբերյալ դատական ակտը (...), մինչդեռ սույն դրույթը գտնվում է հավելված 1-ի 2-րդ գլխի կարգավորման առարկայի դաշտում:
	4. Ընդունվել է

Նախագծում կատարվել են համապատասխան փոփոխություններ:


	5.	Նախագծի հավելված 1-ի 16-րդ կետի համաձայն՝ Վարչապետի աշխատակազմի ֆինանսական և հաշվապահական հաշվառման վարչությունը փաստաթղթերը ստանալուց հետո ուսումնասիրում է ներկայացված փաստաթղթերը և դրանք սույն կարգի պահանջներին համապատասխանելու դեպքում ապահովում է արդարացի փոխհատուցման վճարման գործընթացի կազմակերպումը, մինչդեռ ընդգծված դրույթից պարզ չէ, թե կարգի կոնկրետ որ պահանջների համապատասխանության մասին է խոսքը:
	5. Ընդունվել է
Նախագծում կատարվել են փոփոխություններ և Վարչապետի աշխատակազմի ֆինանսական և հաշվապահական հաշվառման վարչության նշյալ գործառույթները հանվել են:


	6.	Նախագծի հավելված 1-ի 18-րդ կետի համաձայն՝ եթե անձը չի դիմել Վարչապետի աշխատակազմ և հնարավոր չի եղել կապ հաստատել դիմումատուի կամ նրա ներկայացուցչի հետ, և այդ պատճառով արդարացի փոխհատուցման գումարի վճարումը չի իրականացվել սահմանված ժամկետում, ապա այդ գումարը մնում է ՀՀ պետական բյուջեում և ենթակա է վճարման (...) անհրաժեշտ փաստաթղթերը պատշաճ ներկայացնելուց հետո քսան օրացուցային օրում, որի մասին Գրասենյակը տեղեկացնում է Նախարարների կոմիտեի քարտուղարությանը՝ ներկայացնելով ձեռնարկված միջոցների վերաբերյալ տեղեկատվություն։ Մինչդեռ սույն կարգավորումից պարզ չէ, թե կոնկրետ ինչ միջոցների պետք է դիմի Վարչապետի աշխատակազմը դիմումատուի հետ կապ հաստատելու համար:
	6. Ընդունվել է
Հավելվածի 1–ի 18–րդ կետը վերախմբագրվել Է։


	7.	Նախագծի 2-րդ կետով առաջարկվում է ուժը կորցրած ճանաչել ՀՀ կառավարության 2020 թվականի օգոստոսի 4-ի թիվ 1289-Լ որոշման 4-րդ կետի 6-9-րդ ենթակետերը, մինչդեռ սույն դրույթը հակասում է «Նորմատիվ իրավական ակտերի մասին» օրենքի 34-րդ հոդվածի 2-րդ մասի պահանջին, համաձայն որի՝ նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով:

	7. Ընդունվել է

Նախագծում համապատասխան փոփոխություններն արդեն կատարվել են, և ընթացքի մեջ է նորմատիվ իրավական ակտում համապատասխան փոփոխություն կատարելու գործընթացը՝ սահմանված ընթացակարգով։

	6. Ֆինանսական և հաշվապահական հաշվառման վարչություն

	10.08.2026

	
	

	
1. Կարգի բոլոր այն կետերում, որտեղ պահանջվում է ներկայացնել անձը հաստատող ցանկացած փաստաթուղթ առաջարկում ենք փակագծերում նշել վավեր բառը:


	1. Չի ընդունվել
Անձը հաստատող փաստաթուղթ ներկայացնելու պահանջն ինքնին ենթադրում է տվյալ փաստաթղթի վավեր և գործող լինելու հանգամանքը։ Փաստաթուղթը որպես անձը հաստատող փաստաթուղթ կարող է ներկայացվել և կիրառվել միայն այն դեպքում, երբ այն օրենքով սահմանված կարգով վավեր է և կարող է հավաստել անձի ինքնությունը։ Հետևաբար, «անձը հաստատող փաստաթուղթ» ձևակերպման մեջ դրա վավեր լինելու պահանջը ենթադրվում է և լրացուցիչ ամրագրման անհրաժեշտություն չկա։
Միաժամանակ, «վավեր» բառի լրացուցիչ ներառումը կարող է անհարկի կրկնություն առաջացնել՝ առանց կարգավորման բովանդակությունն ըստ էության փոփոխելու։

	2.	Գլուխ 3-ի 7-րդ կետի վերաբերյալ. Եվրոպական դատարանի վճիռներով կամ որոշումներով սահմանված արդարացի փոխհատուցման գումարի վճարումը կազմակերպում և իրականացնում է Հայաստանի Հանրապետության վարչապետի աշխատակազմի (այսուհետ՝ Վարչապետի աշխատակազմ) համապատասխան ստորաբաժանումը (Ֆինանսական և հաշվապահական հաշվառման վարչությանը)՝ Միջազգային իրավական հարցերով ներկայացուցչի գրասենյակի (այսուհետ՝ Գրասենյակ) կողմից պատշաճ ներկայացված փաստաթղթերի փաթեթի հիման վրա:
	2. Չի ընդունվել
Կարգի համապատասխան դրույթներով արդեն իսկ սահմանված են արդարացի փոխհատուցման վճարման համար անհրաժեշտ փաստաթղթերը, ինչպես նաև դրանց ներկայացման և ուսումնասիրության գործընթացում ներգրավված համապատասխան ստորաբաժանումների գործառույթները։ Հետևաբար, փաստաթղթերի փաթեթի՝ Կարգի պահանջներին համապատասխան լինելու հարցը որոշվում է հենց Կարգով սահմանված պահանջների հիման վրա։
Այս համատեքստում Միջազգային իրավական հարցերով ներկայացուցչի գրասենյակի կողմից Կարգով նախատեսված փաստաթղթերի ներկայացումը ենթադրում է, որ դրանք ներկայացվել են պատշաճ ձևով՝ այնքանով, որքանով դրանց պատշաճության ստուգումը վերապահված է Գրասենյակին։ Միաժամանակ, փաստաթղթերի համապատասխանությունը վճարման համար սահմանված պահանջներին ենթակա է ստուգման նաև վճարումն իրականացնող համապատասխան ստորաբաժանման կողմից՝ Կարգով իրեն վերապահված գործառույթների շրջանակում։


	3. Գլուխ 3-ի 10-րդ կետի վերաբերյալ. Վճարման գործընթացի պատշաճ կազմակերպումն ապահովելու նպատակով, գրասենյակը անհրաժեշտ փաստաթղթերը ստանալուց հետո, դատարանի վճռով սահմանված  փոխհատուցման տրամադրման վերջնաժամկետից առնվազն 5 աշխատանքային օր առաջ դիմումատուի կամ նրա ներկայացուցչի կողմից պատշաճ ներկայացված փաստաթղթերի փաթեթը փոխանցում է Վարչապետի աշխատակազմի համապատասխան ստորաբաժանմանը:
	3.  Չի ընդունվել 

Նախագծի վերախմբագրման արդյունքում կարգավորումը փոփոխվել է:

	4. 	Գլուխ 3-ի 16-րդ կետի վերաբերյալ. Վարչապետի աշխատակազմի համապատասխան ստորաբաժանումը (Ֆինանսական և հաշվապահական հաշվառման վարչությանը) ուսումնասիրում է Գրասենյակի կողմից՝ Եվրոպական դատարանի վճիռներով կամ որոշումներով սահմանված արդարացի փոխհատուցման գումարի վճարումը կազմակերպելու և իրականացնելու նպատակով ներկայացված փաստաթղթերի փաթեթը և դրանցում թերություններ և (կամ) անճշտություններ հայտնաբերելու դեպքում վերադարձնում է Գրասենյակին՝ լրամշակված փաստաթղթի փաթեթ ներկայացնելու նպատակով:
	4. Ընդունվել է

Նախագծում կատարվել են համապատասխան փոփոխություններ

	5.	Գլուխ 3-ի 22-րդ կետի վերաբերյալ. Վարչապետի աշխատակազմի համապատասխան ստորաբաժանումը Եվրոպական դատարանի վճիռներով կամ որոշումներով սահմանված արդարացի փոխհատուցման գումարի վճարումն իրականացնելուց հետո վճարման կատարումը հավաստող փաստաթուղթը փոխանցում է Գրասենյակին:
	5. Ընդունվել Է մասնակի

«Անդորրագիր» տերմինի փոխարեն «վճարման կատարումը հավաստող փաստաթուղթ» տերմինը կիրառելու մասով դիտարկումը ընդունվում է. Նախագծում կատարվել են համապատասխան փոփոխություններ:
Ինչ վերաբերում է վճարման կատարումը հավաստող փաստաթուղթը անհապաղ Գրասենյակին փոխանցելու կարգավորմանը, ապա դիտարկումը չի ընդունվում և հայտնում ենք, որ վճարումը հավաստող փաստաթուղթը Գրասենյակին անհապաղ փոխանցելը կարևոր է Եվրոպական դատարանի վճռի կատարման ընթացքի պատշաճ փաստաթղթավորման և Եվրոպայի խորհրդի Նախարարների կոմիտեին վճռի կատարման վերաբերյալ ամբողջական և ժամանակին տեղեկատվություն ներկայացնելու համար։
Հաշվի առնելով, որ արդարացի փոխհատուցման վճարման իրականացումը Եվրոպական դատարանի վճռի կատարման բաղկացուցիչ մասն է, դրա կատարումը հավաստող փաստաթղթի փոխանցումը չպետք է անհարկի հետաձգվի։ Հետևաբար, «անհապաղ» բառի պահպանումը նպատակահարմար է՝ ապահովելու վճարման փաստի վերաբերյալ տեղեկատվության օպերատիվ փոխանցումը և վճռի կատարման պատշաճ փաստաթղթավորումը։


	6. Նախագծին կից ներկայացված Հավելված 2-ն անհրաժեշտ է համապատասխանեցնել Կարգի Գլուխ 2-ի 4.1), 5.1) և 6.3) կետերի պահանջներին:
	6. Չի ընդունվել 
Ներկայացված դիտարկումը չի ընդունվել, քանի որ նախագծին կից ներկայացված «Հավելված 2»-ն (ներկայիս տարբերակում՝ Ձև 2) արդեն իսկ հնարավորություն է տալիս դիմումատուին ներկայացնել Կարգի Գլուխ 2-ի 4.1), 5.1) և 6.3) կետերով պահանջվող համապատասխան տեղեկությունները։
Մասնավորապես, դիմումի ձևում առանձնացված են համապատասխան դաշտեր նախատեսված բանկի անվանման, հաշվեհամարի և անհրաժեշտ այլ տվյալների լրացման համար, ինչը հնարավորություն է տալիս դիմումատուին ներկայացվող դիմումում ներառել Կարգով պահանջվող համապատասխան տեղեկատվությունը։
Հետևաբար, «Հավելված 2»-ի բովանդակությունն արդեն իսկ ապահովում է Կարգով սահմանված անհրաժեշտ տեղեկությունների ներկայացման հնարավորություն:


	
7. Սոցիալական հարցերի վարչություն
	20.07.2026

	
	

	Նախագծի վերաբերյալ դիտողություններ և առաջարկություններ առկա չեն։


	

	
8. Ֆինանսատնտեսագիտական վարչություն

	24.07.2026

	
	

	Նախագծով առաջարկվում է ուժը կորցրած ճանաչել «Միջազգային իրավական հարցերով ներկայացուցչի լիազորությունների իրականացման կարգը հաստատելու մասին» Կառավարության 04.08.2020թ. թիվ 1289-Լ որոշման 4-րդ կետի 6-9-րդ ենթակետերը, որոնք վերաբերում են Եվրոպական դատարանի վճիռների արդյունքում ՀՀ կողմից կատարվելիք փոխհատուցումներին և առաջարկվում է հաստատել ՄԻԵԴ վճիռներով արդարացի փոխհատուցման տրամադրման, այն ստանալու նպատակով ներկայացվող անհրաժեշտ փաստաթղթերի ցանկը և դրանց ներկայացման կարգը։ Հարկ է նշել, որ Կառավարության 25․12․2025թ․ թիվ 1910-Ն որոշման 21-րդ կետով նախատեսվում են ՄԻԵԴ վճիռների հիման վրա արդարացի փոխհատուցման գումարների ֆինանսավորման և վճարման կազմակերպման հետ կապված կարգավորումները՝ Կառավարության 04.08.2020թ. թիվ 1289-Լ որոշման 4-րդ կետի 8-րդ ենթակետի հիմքով, որը սույն նախագծով նախատեսվում է ուժը կորցրած ճանաչել։ Ուստի նախագծի ընդունմամբ անհրաժեշտություն է առաջանալու նաև փոփոխություն կատարել Կառավարության 25․12․2025թ․ թիվ 1910-Ն որոշման մեջ։ Նախագծի վերաբերյալ դիտողություններ և առաջարկություններ չկան։  
	Ընդունվել Է

	9. ՀՀ արդարադատության նախարարության իրավական ակտերի փորձաքննության գործակալություն

	11.08.2026

	
	№ /27.4.2/42456-2026

	1. Նախագծի 2-րդ կետի համաձայն նախատեսվում է որոշումն ուժի մեջ մտնելու պահից ուժը կորցրած ճանաչել «Միջազգային իրավական հարցերով ներկայացուցչի լիազորությունների իրականացման կարգը հաստատելու մասին» Հայաստանի Հանրապետության կառավարության 2020 թվականի օգոստոսի 4-ի թիվ 1289-Լ որոշման 4-րդ կետի 6-9-րդ ենթակետերը։ Այս առումով, նկատի ունենալով «Նորմատիվ իրավական ակտերի մասին» օրենքի 34-րդ հոդվածի 2-րդ մասի դրույթը, որի համաձայն նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով, գտնում ենք, որ անհրաժեշտ է Նախագծի 2-րդ կետով նախատեսված կարգավորումները նախատեսել այլ ներքին (լոկալ) իրավական ակտի տեսքով՝ նախատեսելով համապատասխան փոփոխություն կատարել Հայաստանի Հանրապետության կառավարության 2020 թվականի օգոստոսի 4-ի թիվ 1289-Լ որոշման մեջ։ Միաժամանակ հարկ է նկատել, որ նախատեսվող փոփոխությունը վերաբերում է վերոնշյալ որոշմամբ հաստատված հավելվածի 4-րդ կետի 6-9-րդ ենթակետերին։
	1. Ընդունվել Է

Նախագծում համապատասխան փոփոխություններն արդեն կատարվել են, և ընթացքի մեջ է նորմատիվ իրավական ակտում համապատասխան փոփոխություն կատարելու գործընթացը՝ սահմանված ընթացակարգով։

	     2. Նախագծի 1-ին կետով հաստատված հավելված 1-ի (այսուհետ՝ Հավելված 1) 6-րդ կետում սահմանվում են իրավաբանական անձ հանդիսացող դիմումատուի կամ ներկայացուցչի կողմից ներկայացվող փաստաթղթերին ներկայացվող պահանջները։ Այս առումով, նկատի ունենալով այն հանգամանքը, որ իրավաբանական անձի կողմից, որպես ներկայացուցիչ, կարող է հանդես գալ ոչ միայն օրինական կամ ի պաշտոնե ներկայացուցիչը, այլ նաև այլ անձ, այդ թվում՝ փաստաբան, գտնում ենք, որ անհրաժեշտ է Հավելված 1-ի 6-րդ կետում, որպես անհրաժեշտ ներկայացվող փաստաթուղթ նշել նաև ներկայացուցչին տրված լիազորագրի պատճենը։
Միաժամանակ հարկ է նկատի ունենալ նաև Հավելված 1-ի 11-րդ կետի դրույթը, որի համաձայն սահմանվում է, որ այն դեպքում, երբ դիմումատուն արդարացի փոխհատուցման գումարը ստանալու համար լիազորում է այլ անձի, այդ թվում՝ մյուս դիմումատուին կամ Եվրոպական դատարանում իր ներկայացուցչին, ապա այդ անձին տրվում է նոտարական կարգով վավերացված լիազորագիր։ Այս առումով, նկատի ունենալով այն հանգամանքը, որ դիմումատուն կարող է լիազորել նաև այլ անձի, այդ թվում՝ փաստաբանի, հիմք ընդունելով «Վարչարարության հիմունքների և վարչական վարույթի մասին» օրենքի 23-րդ հոդվածի 3-րդ մասի դրույթը, որի համաձայն սահմանվում է, որ «Լիազորագրի համար նոտարական վավերացում չի պահանջվում», ինչպես նաև որպես օրինակ դիտարկելով նաև Հայաստանի Հանրապետության վարչական դատավարության օրենսգրքի (այսուհետ՝ Օրենսգիրք) 24-րդ հոդվածի 1-ին մասի դրույթը, որի համաձայն սահմանվում է, որ ֆիզիկական անձին տրված լիազորագիրը վավերացնում է նոտարը կամ հաստատում է օրենքով նման իրավասություն ունեցող պաշտոնատար անձը։ Փաստաբանին լիազորագիրը տրվում է հասարակ գրավոր ձևով և այն վավերացման կամ հաստատման ենթակա չէ», գտնում ենք, որ անհրաժեշտ է Նախագծում սահմանել, որ փաստաբանին տրված լիազորագրի համար նոտարական վավերացումը պարտադիր բնույթ չի կրում։
Միաժամանակ առաջարկում ենք օրինական կամ ի պաշտոնե ներկայացուցչի դեպքում, որպես անհրաժեշտ ներկայացվող փաստաթուղթ, նախատեսել նաև նրա կարգավիճակը հավաստող փաստաթղթի պատճենը՝ հիմք ընդունելով Օրենսգրքի 24-րդ հոդվածի 7-րդ մասի դրույթը, որի համաձայն օրինական կամ ի պաշտոնե ներկայացուցչի լիազորությունները հաստատվում են նրա կարգավիճակը հավաստող փաստաթղթով։ 
Միաժամանակ կարծում ենք՝ պարզ չէ նոտարական կարգով տրված լիազորագրի պատճենը տրամադրելու պահանջը։ Հատկապես այն դեպքում, երբ պահանջվում է լիազորագրի նոտարական կարգով վավերացում, քան սովորական լիազորագիրն է, կարծում ենք՝ առավել նպատակահարմար է պահանջել հենց բնօրինակը կամ առնվազն նշում չկատարել լիազորագրի բնօրինակ կամ պատճեն լինելու վերաբերյալ՝ հաշվի առնելով, որ օրինակ էլեկտրոնային եղանակով ներկայացնելու դեպքում այն լինելու է լուսապատճեն, իսկ թղթայինի դեպքում կարող է ներկայացվել բնօրինակը։


	                                2. Ընդունվել է մասնակի

Հավելված 1-ի 6-րդ կետում, որպես անհրաժեշտ ներկայացվող փաստաթուղթ ներկայացուցչին տրված լիազորագրի պատճենը նշելու մասով դիտարկումը ընդունվել է:
Դիտարկումը մնացած մասով չի ընդունվում: Հիմնավորումը տե՛ս ամփոփաթերթի՝ ՀՀ արդարադատության նախարարության դիտարկման 5-րդ կետում:



	3. Հավելված 1-ի 6-րդ կետում իրավաբանական անձ հանդիսացող դիմումատուի դեպքում, որպես անհրաժեշտ փաստաթուղթ, սահմանվում է նաև պետական միասնական գրանցամատյանից տրված քաղվածքը և իրավաբանական անձի կանոնադրությունը։ Այս առումով գտնում ենք, որ անհրաժեշտ է հստակեցնել, թե կոնկրետ ինչ քաղվածքի մասին է խոսքը։ Միաժամանակ առաջարկում ենք նշել, որ խոսքը ոչ թե իրավաբանական անձի կանոնադրության բնօրինակի, այլ պատճենի մասին է։

	3.  Ընդունվել է

Նախագծում կատարվել են համապատասխան փոփոխություններ:

	4. Հավելված 1-ի 4-րդ կետը սահմանում է ֆիզիկական անձ հանդիսացող դիմումատուի կողմից արդարացի փոխհատուցումն անձամբ ստանալու նպատակով ներկայացման ենթակա փաստաթղթերը, իսկ 5-րդ կետը ֆիզիկական անձ հանդիսացող դիմումատուի կողմից արդարացի փոխհատուցումը ներկայացուցչի միջոցով ստանալու դեպքում ներկայացման ենթակա փաստաթղթերը։ Վերջինի շրջանակներում, ի թիվս 4-րդ կետով սահմանված փաստաթղթերի, անհրաժեշտ է ներկայացնել դիմումատուի ներկայացուցչի վերաբերյալ փաստաթղթեր, մասնավորապես 5-րդ կետի 2-րդ, 7-րդ, 8-րդ ենթակետերով, ինչպես նաև 9-րդ ենթակետում կատարված համապատասխան լրացումով սահմանված փաստաթղթերը։ Հաշվի առնելով, որ ներկայացման ենթակա մյուս փաստաթղթերը նույնական են ֆիզիկական անձ հանդիսացող դիմումատուի կողմից փոխհատուցումն անձամբ ստանալու և ներկայացուցչի միջոցով ստանալու դեպքերում՝ առաջարկում ենք Կառավարության որոշման հավելվածով սահմանված կարգը անհարկի չծանրաբեռնելու և կրկնաբանությունից խուսափելու նպատակով 5-րդ կետում հղում կատարել 4-րդ կետի նույնական պահանջներին և թվարկման մեջ ներառել միայն այն պահանջները, որոնց ավելացումը պայմանավորված է փոխհատուցումը ներկայացուցչի միջոցով ստանալու հանգամանքով։

	4. Ընդունվել է 

Նախագծում կատարվել են համապատասխան փոփոխություններ:

	5.	Հավելված 1-ի 5-րդ կետի 7-րդ և 8-րդ ենթակետերով ներկայացուցչից պահանջվում է ներկայացնել անձնագրի և նույնականացման քարտի պատճենները։ Քանի որ ներկայացուցչի անձը հաստատող փաստաթուղթ ներկայացնելու պահանջի նպատակը ենթադրաբար լիազորագրում նշված և դիմում ներկայացրած անձանց նույնությունը հավաստելն է՝ կարծում ենք թե' անձնագրի պատճենը, թե' նույնականացման քարտի պատճենը պահանջելը անհարկի ծանրաբեռնելու է կից ներկայացվող փաստաթղթերը։ Առաջարկում ենք ուղղակի նշում կատարել անձը հաստատող փաստաթղթի ներկայացման անհրաժեշտության մասին։
	5. Չի ընդունվել 
Տե՛ս ամփոփաթերթի՝ ՀՀ արդարադատության նախարարության դիտարկման 3-րդ կետի վերաբերյալ դիրքորոշումը:


	6. Հավելված 1-ի 6-րդ կետում սահմանվում է, որ «իրավաբանական անձ հանդիսացող դիմումատուի կողմից կամ ներկայացուցչի միջոցով փոխհատուցում ստանալու նպատակով ներկայացվում են հետևյալ փաստաթղթերը ․․․»։ Այս առումով Առաջարկում ենք ձևակերպումը տալ այնպես, որ երևա, որ դիմումը կարող է ներկայացվել անձամբ կամ ներկայացուցչի միջոցով, ընդ որում՝ ֆիզիկական անձանց համար նախատեսված կարգավորումների նմանությամբ առաջարկում ենք հանել այն կարգավորումը, որը հնարավորություն է տալիս ներկայացուցչի հաշվեհամարը ներկայացնել և այդ հաշվեհամարին ստանալ փոխհատուցում՝ հաշվի առնելով, որ իրավունքի հասցեատերը իրավաբանական անձն է։ Միաժամանակ, ներկայացուցչի վերաբերյալ կարգավորումներ սահմանելիս առաջարկում ենք օգտագործել ոչ թե «և» շաղկապը, այլ հստակ առանձնացնել այն փաստաթղթերը, որոնք պետք է ներկայացվեն, եթե դիմումը ներկայացնում է տնօրենը կամ եթե դիմումը ներկայացնում է օրինակ փաստաբանը կամ այլ ներկայացուցիչը։ 

	6. Ընդունվել է 

Նախագծում կատարվել են համապատասխան փոփոխություններ:

	7. Հավելված 1-ի 8-րդ կետի համաձայն՝ Եվրոպական դատարանի վճիռը կամ որոշումն ուժի մեջ մտնելուց հետո սեղմ ժամկետում դիմումատուն կամ նրա ներկայացուցիչն անհրաժեշտ փաստաթղթերը ներկայացնում է Վարչապետի աշխատակազմ։ 7-րդ կետի համաձայն՝ վճարումն իրականացնում է Հայաստանի Հանրապետության ֆինանսների նախարարությունը Եվրոպական դատարանի վճիռը կամ որոշումն ուժի մեջ մտնելուց հետո եռամսյա ժամկետում, եթե դիմումատուի կողմից սույն որոշմամբ սահմանված կարգով ներկայացվել են փոխհատուցման վճարման համար անհրաժեշտ փաստաթղթերը։ Միևնույն ժամանակ 15-րդ կետով սահմանվում է փաստաթղթեր ներկայացման վերջնաժամկետ․ դիմումատուն կամ նրա ներկայացուցիչը սահմանված ժամկետում արդարացի փոխհատուցումը ստանալու համար պարտավոր են սույն կարգով նախատեսված անհրաժեշտ փաստաթղթերը պատշաճ ներկայացնել Վարչապետի աշխատակազմ ոչ ուշ, քան արդարացի փոխհատուցման գումարի վճարման համար սահմանված ժամկետի ավարտից քսան օրացուցային օր առաջ։ Գտնում ենք, որ մի դեպքում միևնույն գործընթացի համար սեղմ ժամկետ սահմանելը, մյուս դեպքում որպես վերջնաժամկետ եռամսյա ժամկետի ավարտից քսան օրացուցային օր առաջ ժամանակահատվածը նշելը, տրամաբանորեն չեն ծառայում միևնույն նպատակին, բացի այդ պարզ չէ՝ ինչ է պետք հասկանալ սեղմ ժամկետ ասելով, այն  պարագայում, երբ փաստաթղթերը հնարավոր է ներկայացնել մինչև եռամսյա ժամկետի ավարտից քսան օրացուցային օր առաջ ընկած ժամանակահատվածում։

	7. Չի ընդունվել 

Տե՛ս ամփոփաթերթի՝ ՀՀ արդարադատության նախարարության դիտարկման 12-րդ կետի վերաբերյալ դիրքորոշումը:



	8. Հավելված 1-ի 9-րդ կետում սահմանվում է, որ Վարչապետի աշխատակազմի միջազգային իրավական հարցերով ներկայացուցչի գրասենյակը (այսուհետ՝ Գրասենյակ), ստանալով դիմումատուի կամ նրա ներկայացուցչի կողմից ներկայացված անհրաժեշտ փաստաթղթերը, ստուգում է դրանց ամբողջականությունը և համապատասխանությունը Եվրոպական դատարանի վճռին կամ որոշմանը։ Այս առումով առաջարկում ենք «համապատասխանությունը բառից հետո լրացնել «սույն կարգին և» բառերը։

	8. Ընդունվել է

Նախագծում կատարվել են համապատասխան փոփոխություններ:

 


	9. Առաջարկում ենք Հավելված 1-ի 10-րդ կետում «Վարչապետի աշխատակազմի ֆինանսական և հաշվապահական հաշվառման վարչությանը» բառերից հետո լրացնել «(այսուհետ՝ Վարչություն)» բառը՝ համապատասխան փոփոխություններ կատարելով Հավելված 1-ի 16-րդ և 22-րդ կետերում։

	9. Ընդունվել է

Նախագծում կատարվել են համապատասխան փոփոխություններ:



	10. Հավելված 1-ի 15-րդ կետի համաձայն՝ դիմումատուն կամ նրա ներկայացուցիչը սահմանված ժամկետում արդարացի փոխհատուցումը ստանալու համար պարտավոր են սույն կարգով նախատեսված անհրաժեշտ փաստաթղթերը պատշաճ ներկայացնել Վարչապետի աշխատակազմ ոչ ուշ, քան արդարացի փոխհատուցման գումարի վճարման համար սահմանված ժամկետի ավարտից քսան օրացուցային օր առաջ։ Սույն կետի պահանջները խախտելու դեպքում վճարումն իրականացվում է սույն որոշմամբ սահմանված կարգով փոխհատուցման վճարման համար անհրաժեշտ փաստաթղթերը պատշաճ ներկայացնելուց հետո քսան օրացուցային օրում: Սույն կարգավորման տրամաբանությամբ ստացվում է, որ քանի դեռ չկա դիմում, ապա նաև չի իրականացվում վճարում։ Մարդու իրավունքների և հիմնարար ազատությունների պաշտպանության մասին եվրոպական կոնվենցիայով է սահմանվում պետության՝ միջազգային ատյանի կողմից հաստատված խախտման հիմքով առաջացած պարտավորությունը կատարելու անհրաժեշտությունը։ Այսպես, կոնվենցիայի 46-րդ հոդվածի համաձայն՝ 1. Բարձր պայմանավորվող կողմերը պարտավորվում են կատարել Դատարանի վերջնական վճիռները ցանկացած գործի վերաբերյալ, որում իրենք կողմեր են: 2. Դատարանի վերջնական վճիռն ուղարկվում է Նախարարների կոմիտեին, որը վերահսկողություն է իրականացնում դրա կատարման նկատմամբ: (...) 4. Երբ Նախարարների կոմիտեն գտնում է, որ որևէ Բարձր պայմանավորվող կողմ հրաժարվում է կատարել իր մասնակցությամբ վեճով վերջնական վճիռը, նա կարող է այդ Կողմին տեղյակ պահելով և Կոմիտեում մասնակցելու իրավունք ունեցող ներկայացուցիչների ձայների երկու երրորդի մեծամասնությամբ ընդունված որոշմամբ դիմել դատարան այն հարցով, թե արդյո՞ք այդ Կողմը չի կատարել 1-ին կետով ստանձնած իր պարտավորությունը: 5. Եթե Դատարանը հաստատում է, որ տեղի է ունեցել 1-ին կետի խախտում, ապա նա ուղարկում է գործը Նախարարների կոմիտեին, որպեսզի նա քննարկի ձեռնարկվելիք միջոցները: Եթե Դատարանը հաստատում է, որ տեղի չի ունեցել 1-ին կետի խախտում, ապա նա վերադարձնում է գործը Նախարարների կոմիտեին, որպեսզի նա որոշի փակել քննարկումը: Այսպիսով, Կոնվենցիայով սահմանվում է պետությունների՝ ցանկացած գործի վերաբերյալ կայացված վերջնական վճիռները կատարելու պարտականությունը, որպիսի պարտականությունը, կարծում ենք, որ ինչ որ փուլից չի կարող պայմանավորվել և առկախվել բացառապես անձի կողմից դիմումի ներկայացմամբ։  Խնդիրն այն է, որ միայն դիմումի առկայությամբ փոխհատուցման գործընթացը պայմանավորելը և այլ ընթացակարգ չսահմանելը կարող է հանգեցնել ՀՀ-ի կողմից  միջազգային կոնվենցիայով ստանձնած պարտավորությունները չկատարման, ավելին՝ հաշվի առնելով ՄԻԵԴ վճիռների չկատարման դեպքում առաջացող տուգանքները, նաև կարող է բարձրացվել պետության դրամային պարտավորության չափը։ Խնդիրը նաև այն է, որ ՄԻԵԴ կանոնակարգի 75-րդ կետով առկա է նաև սահմանված ժամկետում վճարում չկատարելու դեպքում տոկոսների վճարման պարտավորություն սահմանելու դատարանի հնարավորությունը, արդյո՞ք չի ստացվում, որ դիմումատուն կարող է դիտավորյալ դիմումը չներկայացնել և հավելյալ պետության համար կառաջանան նաև այլ տոկոսներ վճարելու պարտավորություններ։ Ուստի,  առաջարկում ենք սահմանել այն առավելագույն ժամկետը, որի ընթացքում պետությունը կարող է սպասել անձի դիմումին՝ փոխհատուցման գործընթաց կազմակերպելու համար, իսկ այդ ժամկետի ավարտից հետո սահմանել գրասենյակի՝ փոխհատուցման գործընթաց սկսելու պարտավորությունը։

	10. Չի ընդունվել 

Տե՛ս ամփոփաթերթի՝ ՀՀ արդարադատության նախարարության դիտարկման 13-րդ կետի վերաբերյալ դիրքորոշումը:



	11. Հավելված 1-ի 16-րդ կետում սահմանվում է, որ ներկայացված փաստաթղթերում իր իրավասության շրջանակում թերություններ և (կամ) անճշտություններ հայտնաբերելու դեպքում Վարչապետի աշխատակազմի ֆինանսական և հաշվապահական հաշվառման վարչությունը դիմումատուին կամ նրա ներկայացուցչին տեղեկացնում է այդ մասին և սահմանում ողջամիտ ժամկետ նշված թերությունները և (կամ) անճշտությունները շտկելու համար։ Այս առումով գտնում ենք, որ անհրաժեշտ է հստակեցնել, թե ինչ եղանակով է նախատեսվում «տեղեկացնել» դիմումատուին կամ նրա ներկայացուցչին և ինչպես կարող է հավաստվել, որ վերջինս պատշաճ կարգով տեղեկացվել է անճշտություններ հայտնաբերելու մասին՝ նաև հաշվի առնելով դիմումի ներկայացման տարբեր եղանակները։

	11. Ընդունվել է մասնակի

Նախագծում կատարվել են փոփոխություններ և Վարչապետի աշխատակազմի ֆինանսական և հաշվապահական հաշվառման վարչությունը այլևս նշյալ գործառույթները վերապահված չեն:

	12. Հավելված 1-ի 18-րդ կետի կապակցությամբ հայտնում ենք, որ մի դեպքում վճարման գործընթացը սկսելը կապվում է դիմումի ներկայացման հետ, իսկ 18-րդ կետով նշում է կատարվում դիմումատուի հետ կապ հաստատելու անհնարինության մասին։ Առաջարկում ենք հստակեցնել՝ երբ, ինչ ժամկետում և ինչ պայմանների առկայության դեպքում է գործելու Միջազգային իրավական հարցերով ներկայացուցչի գրասենյակի՝ անձի հետ կապ հաստատելու պարտականությունը։

	12. Չի ընդունվել 

Տե՛ս ամփոփաթերթի՝ ՀՀ արդարադատության նախարարության դիտարկման 14-րդ կետի վերաբերյալ դիրքորոշումը:



	13. Հավելված 1-ի 19-րդ կետի համաձայն՝ եթե Եվրոպական դատարանի վճռով կամ որոշմամբ սահմանված չէ արդարացի փոխհատուցման ձև և (կամ) չափ, այլ արդարացի փոխհատուցման ձևի և (կամ) չափի որոշումը թողնված է Հայաստանի Հանրապետության և դիմումատուի համաձայնությանը, սակայն դիմումատուն Հայաստանի Հանրապետության կողմից առաջարկված ձևի և (կամ) չափի առնչությամբ չի տալիս իր համաձայնությունը, բայց արդարացի փոխհատուցման առաջարկվող ձևը և (կամ) չափը հաստատվել է Եվրոպական դատարանի կողմից կամ ընդունելի է Նախարարների կոմիտեի համար, ապա առաջարկվող գումարը կարող է փոխանցվել նոտարի դեպոզիտ հաշվին։ Այս կապակցությամբ հայտնում ենք՝ «Մարդու իրավունքների եվրոպական դատարանի վճիռների կատարման վերահսկում. Նախարարների կոմիտեի Մարդու իրավունքների նիստերի ընթացակարգը և աշխատանքային մեթոդները» փաստաթղթի հավելված 3-ի 7.4 կետով սահմանվում է, որ Դիմումատուի հետ վեճի դեպքում հարցը քննվում է Կատարման վարչության կողմից և, անհրաժեշտության դեպքում, ներկայացվում է Նախարարների կոմիտեի ուշադրությանը։ Բացի այդ, նույն փաստաթղթի 6-րդ կանոնի համաձայն՝ Համաձայն Կոնվենցիայի 46-րդ հոդվածի 2-րդ կետի՝ համապատասխան Բարձր պայմանավորվող կողմի կողմից վճռի կատարման վերահսկման ընթացքում Նախարարների կոմիտեն ուսումնասիրում է՝ ա. արդյոք Դատարանի կողմից նշանակված որևէ արդարացի փոխհատուցում վճարվել է, ներառյալ, ըստ անհրաժեշտության, ուշացման համար հաշվարկված տոկոսները, և բ. անհրաժեշտության դեպքում, և հաշվի առնելով համապատասխան Բարձր պայմանավորվող կողմի հայեցողությունը՝ վճռին համապատասխանելու համար անհրաժեշտ միջոցներն ընտրելու հարցում, արդյոք՝ i. ձեռնարկվել են անհատական միջոցներ՝ ապահովելու համար, որ խախտումը դադարեցված լինի, և որ տուժած անձը, հնարավորինս, վերադարձվի այն նույն վիճակին, որում նա գտնվում էր մինչև Կոնվենցիայի խախտումը, ii. ընդունվել են ընդհանուր միջոցներ՝ կանխելու համար հայտնաբերված խախտմանը նույնանման նոր խախտումների առաջացումը կամ դադարեցնելու շարունակվող խախտումները։ Կարծում ենք՝ այս կանոնների համատեքստում պարզ չէ՝ նախարարների կոմիտեի կողմից երբ է համարվելու կոնկրետ ընդունված միջոցը ընդունելի։ Քանի որ կանոնները սահմանում են Նախարարների կոմիտեի կողմից իրականացվող առավել վերահսկողական գործառույթ, սակայն վերջինիս կողմից առաջացած առանձին վեճերի լուծման կամ համաձայնություն տալու ընթացակարգ առկա չէ։ 
Ընդ որում, կարող է առաջանալ նաև պարտավորությունը մարված համարելու հետ կապված խնդիրներ՝ հաշվի առնելով, որ փոխհատուցման ձևն ու չափը վիճելի լինելու դեպքում պետության կողմից որոշված, սակայն վիճարկվող չափը նոտարի դեպոզիտ մուծելն ինքնին չի հանգեցնի պարտավորությունը մարված համարելուն։

	13. Չի ընդունվել 

Տե՛ս ամփոփաթերթի՝ ՀՀ փաստաբանների պալատի դիտարկման 10-րդ կետի վերաբերյալ դիրքորոշումը:
Ինչպես նաև դիտարկման վերաբերյալ հայտնում ենք, որ Հավելված 1-ի 19-րդ կետով նախատեսված մեխանիզմի կիրառման դեպքում Նախարարների կոմիտեի կողմից առանձին համաձայնություն կամ հաստատում տալու անհրաժեշտություն չի ենթադրվում։ Պետության կողմից ձեռնարկված համապատասխան միջոցի, այդ թվում՝ արդարացի փոխհատուցման առաջարկված ձևի և/կամ չափի, ինչպես նաև դրա վճարման նպատակով ձեռնարկված գործողությունների վերաբերյալ համապատասխան տեղեկատվությունը ներկայացվում է Նախարարների կոմիտեին՝ վճռի կատարման նկատմամբ վերջինիս վերահսկողության շրջանակում։
Հետևաբար, այն հանգամանքը, որ Նախարարների կոմիտեի կողմից առանձին «համաձայնություն տալու» հատուկ ընթացակարգ նախատեսված չէ, չի կարող դիտարկվել որպես կարգավորման անորոշության հիմք։ Նախարարների կոմիտեն տեղեկացվում է պետության կողմից ձեռնարկված միջոցների մասին և, անհրաժեշտության դեպքում, վճռի կատարման նկատմմաբ վերահսկողության շրջանակներում կարող է դրանց ընդունելի/չընդունելի լինելու վերաբերյալ համապատասխան դիրքորոշում ներկայացնել: Այսպիսով, Նախարարների կոմիտեի վերահսկողական իրավասությունը լիարժեք պահպանվում է՝ առանց ներպետական կարգավորմամբ առանձին համաձայնության ընթացակարգ սահմանելու անհրաժեշտության։
 



	14. Հավելված 1-ի 20-րդ կետը սահմանում է՝ եթե արդարացի փոխհատուցման առաջարկվող ձևի և (կամ) չափի առնչությամբ դիմումատուն չի տալիս իր համաձայնությունը, բայց արդարացի փոխհատուցման առաջարկվող ձևը և (կամ) չափը հաստատվել է Եվրոպական դատարանի կողմից կամ ընդունելի է Նախարարների կոմիտեի համար, ապա առաջարկվող գումարը կարող է փոխանցվել նոտարի դեպոզիտ հաշվին։ Այս կապակցությամբ հայտնում ենք, որ պարզ չէ՝ ինչ ընթացակարգով է լինելու Եվրոպական դատարանի կողմից նման հաստատումը։ Եթե խոսքը Դատարանի կանոնակարգով սահմանված ընթացակարգի մասին է, առաջարկում ենք նույնությամբ պահպանել` հաշվի առնելով նաև, որ այդ ընթացակարգի դեպքում պարտադիր է դիմումատուի համաձայնությունը։
Միաժամանակ՝ Նախագծի 19-20-րդ կետերով նախատեսվում է, որ եթե դիմումատուն համաձայն չէ Հայաստանի Հանրապետության կողմից առաջարկվող փոխհատուցման ձևին և (կամ) չափին, սակայն այն արդեն հաստատված է Եվրոպական դատարանի կողմից կամ ընդունելի է Եվրոպայի խորհրդի Նախարարների կոմիտեի համար, ապա գումարը կարող է փոխանցվել դիմումատուի հաշվառման, իսկ դրա բացակայության դեպքում՝ բնակության վերջին հայտնի վայրի նոտարի դեպոզիտ հաշվին։ 
Այս առումով գտնում ենք, որ նպատակահարմար չէ դեպոզիտ ընդունելու նոտարական գործողության կատարման համար իրավունքը սահմանափակել  դիմումատուի հաշվառման կամ բնակության վայրի նոտարին դիմելով։ 
Առաջարկում ենք նախատեսել, որ այս գործողությունը կարող է իրականացնել Հայաստանի Հանրապետության ցանկացած նոտար՝ անկախ դիմումատուի հաշվառման կամ բնակության վայրից։ Սույն մոտեցումն ավելի ճկուն է գործնականում կիրառելու համար և կանխում է հնարավոր տարակարծություններ, մասնավորապես այն դեպքերում, երբ դիմումատուի հաշվառման կամ բնակության վայրը դժվար է հստակորեն որոշել, փոփոխվել է,  հայտնի չէ կամ տվյալ վայրի նոտարական տարածքում առկա նոտարը օբյեկտիվ պատճառներով հասանելի չէ։
Այսպիսով, առաջարկում ենք Նախագծի 19-20-րդ կետերում «փոխանցվել դիմումատուի հաշվառման, իսկ դրա բացակայության դեպքում՝ բնակության վերջին հայտնի վայրի նոտարի դեպոզիտ հաշվին» բառերը փոխարինել «փոխանցվել նոտարի դեպոզիտ հաշվին» բառերով։
«Նոտարիատի մասին» օրենքի 73-րդ հոդվածի 1-ին և 3-րդ մասերով սահմանավում են․
«1. Օրենքով նախատեսված դեպքերում նոտարը պարտավորությունների կատարման նպատակով պարտապաններից, ինչպես նաև օրենքով նախատեսված այլ դեպքերում դեպոզիտ է ընդունում դրամական գումարներ (Հայաստանի Հանրապետության դրամ կամ օտարերկրյա արժույթ) կամ արժեթղթեր` դրանք պարտատիրոջը հանձնելու նպատակով: Պարտապաններից պարտավորությունների կատարման համար դրամական գումարներ կամ արժեթղթեր դեպոզիտ ընդունելիս նոտարը պահանջում է, որպեսզի դեպոզիտ հանձնող անձը (պարտապանը) իր դիմումում, բացի իր անունից (անվանումից) ու բնակության վայրից (գտնվելու վայրից), հստակ նշի նաև դեպոզիտ ստանալու լիազորություն ունեցող անձին և դրամը կամ արժեթղթերը որպես դեպոզիտ պահպանելու ժամկետները: Դրամը կամ արժեթղթերը դեպոզիտ հանձնած անձն իր դիմումով կարող է փոփոխություն կամ լրացում կատարել դեպոզիտի պայմանների մեջ: Դեպոզիտ հանձնած անձի դիմումով դեպոզիտը կարող է դադարել:
(…)
3․ Դրամական գումարները կամ արժեթղթերը կարող են վերադարձվել դրանք դեպոզիտ հանձնած անձին օրենքի կամ այլ նորմատիվ իրավական ակտի ուժով կամ այն անձի համաձայնությամբ, հօգուտ որի կատարվել է վճարը, կամ դատարանի վճռով:»։
Վերոգրյալի հիման վրա առաջարկում ենք Նախագծով նախատեսված դեպքերում նոտարի դեպոզիտ վճարված գումարի պահպանության համար Նախագծով նախատեսել հստակ ժամկետ, որը պետք է արտացոլվի նաև դեպոզիտ հանձնելու վերաբերյալ դիմումում, ինչպես նաև վերադարձի կարգ։
Նախագծի այլ դրույթների հետ կապված դիտարկումներ, առարկություններ և առաջարկություններ առկա չեն։

	14. Ընդունվել է մասնակի
Նոտարի դեպոզիտ վճարված գումարի պահպանության համար հստակ ժամկետ նախատեսելու մասով Նախագծում կատարվել են փոփոխություններ: Մնացյալ դիտարկումների վերաբերյալ հիմնավորումները՝ տե՛ս ամփոփաթերթի՝ ՀՀ արդարադատության նախարարության դիտարկման 16-րդ և 17-րդ կետերի վերաբերյալ դիրքորոշումը:


	15. Հավելված 1-ի 21-րդ կետում սահմանվում է, որ, եթե դիմումատուն հրաժարվում է Եվրոպական դատարանի վճռով կամ որոշմամբ սահմանված արդարացի փոխհատուցումը ստանալուց, ապա այդ մասին գրավոր տեղեկացնում է Գրասենյակին և (կամ) Նախարարների կոմիտեին։ Այս առումով պարզ չէ, թե արդյոք անձը սահմանված արդարացի փոխհատուցումը ստանալուց հրաժարվելու դեպքում կարող է որոշակի ժամանակ անց դիմել այն ստանալու նպատակով՝ նկատի ունենալով, որ անձի կողմից հրաժարվելու դեպքում Հայաստանի Հանրապետությունը Նախարարների կոմիտեին առաջարկում է փակել գործի կատարողական–վերահսկողական վարույթը, ուստի անհրաժեշտ է ներկայացնել լրացուցիչ պարզաբանումներ։

Հավելված 1-ի 21-րդ կետով նախատեսված կարգավորումը պետք է մեկնաբանել Եվրոպական դատարանի կողմից շնորհված արդարացի փոխհատուցման վճարման և կատարման վերաբերյալ ձևավորված պրակտիկայի համատեքստում։ Մասնավորապես, այն դեպքերում, երբ շահառուն հրաժարվում է իրեն շնորհված գումարը ստանալուց, տարբերակվում են այն դեպքերը, երբ դիմումատուն հստակ և գրավոր կերպով հրաժարվում է գումարի նկատմամբ իր իրավունքից, և այն դեպքերը, երբ գումարը ստանալու անհնարինությունը պայմանավորված է դիմումատուի հետ կապ հաստատելու անհնարինությամբ կամ նրան գումարը փոխանցելու այլ գործնական խոչընդոտներով։ Առաջին դեպքում դիմումատուն համարվում է իր իրավունքից հրաժարված, և պետության կողմից համապատասխան գումարը վճարելու պարտավորությունը չի պահպանվում:
Հաշվի առնելով վերոգրյալը՝ Հավելված 1-ի 21-րդ կետում դիմումատուի կողմից արդարացի փոխհատուցումը ստանալուց հրաժարվելու մասին գրավոր տեղեկացնելու պահանջը վերաբերում է այն դեպքին, երբ անձը հստակ արտահայտում է իր կամքը՝ հրաժարվելու իրեն շնորհված արդարացի փոխհատուցման նկատմամբ իր իրավունքից։ Հետևաբար, նման հրաժարումը չի ենթադրում պարզապես գումարի ստացման ժամանակավոր հետաձգում կամ այն հետագայում ստանալու իրավունքի պահպանում, այլ արտահայտում է անձի հստակ կամարտահայտությունը՝ հրաժարվելու իրեն շնորհված գումարից։Ուստի նման հրաժարումից հետո անձի՝  արդարացի փոխհատուցումը ստանալու իրավունքը չի պահպանվում:


	16. Հավելված 1-ի 23-րդ կետում սահմանվում է, որ արդարացի փոխհատուցման գումարի վճարումն իրականացնելուց հետո, ինչպես նաև սույն Կարգի 19-րդ, 20-րդ և 21–րդ կետերով սահմանված դեպքերում Հայաստանի Հանրապետությունը Նախարարների կոմիտեին առաջարկում է փակել գործի կատարողական–վերահսկողական վարույթը։ Այս առումով առաջարկում ենք նախապես սահմանել, թե երբ է Նախարարների կոմիտեի կողմից բացվում գործի կատարողական–վերահսկողական վարույթը։

Նախարարների կոմիտեի կողմից Եվրոպական դատարանի վերջնական վճիռների կատարման նկատմամբ վերահսկողության իրականացման կարգը սահմանվում է Եվրոպական կոնվենցիայի 46-րդ հոդվածով։ Կոնվենցիայի 46-րդ հոդվածի 2-րդ մասի համաձայն՝ վերջնական վճիռը փոխանցվում է Նախարարների կոմիտեին, որն իրականացնում է դրա կատարման նկատմամբ վերահսկողությունը։ 
Հետևաբար, Նախարարների կոմիտեի կողմից գործի կատարողական-վերահսկողական վարույթի բացման պահը կամ դրա իրականացման կարգը Հայաստանի Հանրապետության կողմից չի սահմանվում և չի կարող կարգավորվել ներպետական իրավական ակտով։ Նման կարգավորում նախատեսելը կարող է նաև ստեղծել տպավորություն, թե Նախարարների կոմիտեի վերահսկողության ընթացակարգը պայմանավորված է կամ սահմանվում է Հայաստանի Հանրապետության որոշմամբ, մինչդեռ այդ վերահսկողությունը բխում է անմիջականորեն Կոնվենցիայի 46-րդ հոդվածից:
Միաժամանակ, Նախարարների կոմիտեի վերահսկողությունը շարունակվում է մինչև անհրաժեշտ միջոցների իրականացումը, որից հետո գործի նկատմամբ վերահսկողությունն ավարտվում է Նախարարների կոմիտեի կողմից վերջնական բանաձևի (Final Resolution) ընդունմամբ։ Այսինքն՝ վերահսկողության ավարտը նույնպես Նախարարների կոմիտեի իրավասության շրջանակում է և չի հանդիսանում Հայաստանի Հանրապետության կողմից միակողմանիորեն իրականացվող գործողություն։
Հաշվի առնելով վերոգրյալը՝ Հավելված 1-ի 23-րդ կետում ՀՀ-ի  կողմից Նախարարների կոմիտեին գործի կատարողական-վերահսկողական վարույթը փակելու վերաբերյալ առաջարկ ներկայացնելու հնարավորության ամրագրումը վերաբերում է Հայաստանի Հանրապետության կողմից իրականացվող ներպետական գործողությանը և չի ենթադրում Նախարարների կոմիտեի վերահսկողական ընթացակարգի կարգավորում։ Ուստի Նախարարների կոմիտեի կողմից այդ վարույթի բացման պահը կամ պայմանները Կարգով լրացուցիչ սահմանելու անհրաժեշտություն չկա, և դիտարկումը ենթակա չէ ընդունման։


	17. Մարդու իրավունքների եվրոպական դատարանի վճիռներով կամ որոշումներով սահմանված արդարացի փոխհատուցման տրամադրման, այն ստանալու նպատակով ներկայացվող անհրաժեշտ փաստաթղթերի ցանկի և դրանց ներկայացման կարգը սահմանող Հավելված 2-ի կապակցությամբ հայտնում ենք՝ վերջինով հաստատված դիմումի ձևում նախատեսված են միայն դրամային հաշվեհամարի վերաբերյալ տվյալներ, մինչդեռ Հավելված 1-ի 4-րդ, 5-րդ և 6-րդ կետերով առանձին կարգավորվում են նաև արտերկրում բացված հաշվեհամարին փոխհատուցման փոխանցման դեպքերը՝ պահանջելով ներկայացնել IBAN, SWIFT/BIC կոդ, ինչպես նաև, անհրաժեշտության դեպքում, միջնորդ բանկի տվյալները։ Արդյունքում դիմումի ձևը լիարժեք չի արտացոլում կարգով նախատեսված պահանջները և կարող է գործնականում դժվարություններ առաջացնել արտասահմանյան հաշվեհամար ունեցող դիմումատուների համար։ Առաջարկվում է Հավելված 2-ով նախատեսված դիմումի ձևը լրացնել համապատասխան դաշտերով՝ ապահովելով դրա համապատասխանությունը կարգի դրույթներին։

Տե՛ս ամփոփաթերթի՝ ՀՀ արդարադատության նախարարության դիտարկման 19-րդ կետի վերաբերյալ դիրքորոշումը:




	18. Առաջարկում ենք Նախագծի 1-ին կետով հաստատված հավելված 2-ում «հատկացվել է» բառերից առաջ նախատեսել դաշտ, որը կսահմանի, թե ում  հատկացվել փոխհատուցումը ՝ ֆիզիկական անձի դեպքում ԱԱՀ, անձնագրային տվյալ, իսկ իրավաբանական անձի դեպքում՝ իրավաբանականի անձի անվանումը և ՀՎՀՀ կամ գրացման համար։ Միաժամանակ առաջարկում ենք դիմումում գումարի չափից հետո սահմանել արժեքի (դրամ, դոլար․․․) դաշտ։ Առաջարկում ենք նաև տարանջատել դիմումատուի հասցեի և հեռախոսահամարի դաշտերը: 
	18. Չի ընդունվել 

Ներկայացված դիտարկումը չի ընդունվել, քանի որ նախագծին կից ներկայացված դիմումի ձևն ըստ էության ներառում է արդարացի փոխհատուցման վճարումն իրականացնելու համար անհրաժեշտ հիմնական տվյալներն ու բանկային ռեկվիզիտները՝ հնարավորություն տալով նույնականացնել դիմումատուին և կատարել համապատասխան վճարումը։
Ինչ վերաբերում է դիմումում առանձին դաշտ նախատեսելու առաջարկին առ այն՝ թե արդարացի փոխհատուցումը ում է հատկացվել, ապա նման լրացուցիչ պահանջի նախատեսումը անհրաժեշտ չէ, քանի որ դիմումատուի նույնականացման և փոխհատուցման ստացողի վերաբերյալ համապատասխան տվյալների ներկայացումն արդեն իսկ ապահովվում է դիմումի ձևով և Կարգով նախատեսված փաստաթղթերի ներկայացմամբ։
Միաժամանակ, այն հանգամանքը, թե ում է հատկացվել արդարացի փոխհատուցումը, բխում է Եվրոպական դատարանի համապատասխան վճռից, որով սահմանվում է արդարացի փոխհատուցման ստացողը։ Նույնը վերաբերում է արդարացի փոխհատուցման արժույթին:


	19. Միաժամանակ առաջարկում ենք Նախագծի 1-ին կետի համաձայն հաստատվող հավելված 2-ով սահմանվող դիմումի ձևը նախատեսել Հավելված 1-ում՝ Ձևի տեսքով՝ համապատասխան փոփոխություններ կատարելով նաև Նախագծի մյուս դրույթներում՝ նկատի ունենալով, որ թե՛ Նախագծի վերնագրից, և թե՛ Նախագծի նախաբանում հիշատակված լիազորող նորմերից պարզ է դառնում, որ ՀՀ կառավարությանը առանձին հավելվածով դիմումի ձև սահմանելու լիազորություն վերապահված, իսկ բովանդակային առումով այն հանդիսանում է հանդիսանում է Հավելված 1-ի կարգավորման առարկան։

	19. Ընդունվել է

Նախագծում կատարվել եմ համապատասխան փոփոխություններ:

	
10. Ֆինանսական և հաշվապահական հաշվառման վարչություն

	21.08.2026

	
	

	1.Վարչության կողմից նախկինում անձը հաստատող փաստաթղղթի վավերականության վերաբերյալ ներկայացված առաջարկությունը Գրասենյակի կողմից չի ընդունվել, Ափոփաթերթում հիմնավորելով, որ փաստաթուղթը որպես անձը հաստատող փաստաթուղթ կարող է ներկայացվել և կիրառվել միայն այն դեպքում, երբ այն օրենքով սահմանված կարգով վավեր է և կարող է հավաստել անձի ինքնությունը, սակայն Վարչության կողմից առաջարկությունը պայմանավորված է Միջազգային իրավական հարցերով ներկայացուցչի գրասենյակի (այսուհետ՝ Գրասենյակ) կողմից բազմաթիվ անգամներ ներկայացված ժամկետանց անձը հատատող փաստաթղթերով:
	1. Չի ընդունվել 

Նախ՝ անհրաժեշտ է ընդգծել, որ առաջարկվող կարգավորման անհրաժեշտությունն ու բովանդակությունը պետք է գնահատվեն ՀՀ գործող օրենսդրության պահանջների համատեքստում։ Կարգավորումը պետք է նպատակաուղղված լինի գործող օրենսդրությամբ սահմանված իրավական պահանջների պատշաճ, հստակ և միատեսակ կիրառումն ապահովելուն և չի կարող հակասել կամ դուրս գալ օրենքով սահմանված իրավական կարգավորման շրջանակից։
Ինչպես արդեն նշվել է, ՀՀ օրենսդրությունից բխում է, որ փաստաթուղթը որպես անձը հաստատող փաստաթուղթ կարող է ներկայացվել և կիրառվել միայն այն դեպքում, երբ այն օրենքով սահմանված կարգով վավեր է և կարող է հավաստել անձի ինքնությունը։ Հետևաբար, «անձը հաստատող փաստաթուղթ» ձևակերպման մեջ դրա վավեր լինելու պահանջը բխում է անմիջականորեն գործող օրենսդրական կարգավորումներից և, որպես այդպիսին, ենթադրվում է առանց լրացուցիչ ամրագրման։
Միևնույն ժամանակ, առաջարկվող կարգավորման մեջ տվյալ պահանջի հստակ ամրագրումը չի փոխում կամ լրացնում «անձը հաստատող փաստաթուղթ» հասկացության օրենսդրական բովանդակությունը։ Այսինքն՝ առաջարկվող կարգավորումը պետք է ընկալվի գործող օրենսդրության պահանջների իրացման և դրանց գործնական կիրառումն ապահովելու համատեքստում։


	2.Գլուխ 3-ի 7-րդ կետի վերաբերյալ. Վարչության առաջարկությունը չի ընդունվել, հիմնավորելով, որ Կարգի համապատասխան դրույթներով արդեն իսկ սահմանված են արդարացի փոխհատուցման վճարման համար անհրաժեշտ փաստաթղթերը, ինչպես նաև դրանց ներկայացման և ուսումնասիրության գործընթացում ներգրավված համապատասխան ստորաբաժանումների գործառույթները, սակայն Եվրոպական դատարանի վճիռներով կամ որոշումներով սահմանված արդարացի փոխհատուցման գումարի վճարումն իրականացնում է ոչ թէ Ֆինանսների նախարարությունը, այլ կազմակերպում և իրականացնում է Հայաստանի Հանրապետության վարչապետի աշխատակազմի (այսուհետ՝ Վարչապետի աշխատակազմ) համապատասխան ստորաբաժանումը (Ֆինանսական և հաշվապահական հաշվառման վարչությանը)՝ Գրասենյակի (որպես պատասխանատու ստորաբաժանում) կողմից ներկայացված փաստաթղթերի փաթեթի հիման վրա, ելնելով նաև սույն Կարգի Գլուխ 3-ի 9-րդ և 10-րդ կետերից:
	2․ Ընդունվել է

Նախագծում կատարվել են համապատասխան փոփոխություններ։

	3․ Գլուխ 3-ի 10-րդ կետի վերաբերյալ. Քանի որ շարունակվում են դեպքերը, երբ Գրասենյակի կողմից վճարման համար հիմք հանդիսացող փաստաթղթերը Վարչապետի աշխատակազմի համապատասխան ստորաբաժանմանն են փոխանցվում վճռով սահմանված փոխհատուցման տրամադրման ժամկետի վերջում, իսկ վճարումն իրականացնելու ընթացքում համապատասխան ստորաբաժանումն ունենում է բազմաթիվ չնախատեսված խոչընդոտներ, ապա կրկին անգամ պնդում ենք, որ վճարման գործընթացը պատշաճ կազմակերպելու համար անհրաժեշտ է դատարանի վճռով սահմանված  փոխհատուցման տրամադրման վերջնաժամկետից առնվազն 5 աշխատանքային օր առաջ փաստաթղթերի փաթեթը փոխանցել Վարչապետի աշխատակազմի համապատասխան ստորաբաժանմանը:
	3․  Ընդունվել է

Նախագծում կատարվել են համապատասխան փոփոխություններ։


	4․ Գլուխ 3-ի 16-րդ կետի վերջին նախադասության վերաբերյալ. Լրամշակված փաստաթղթերի փաթեթը գրասենյակի կողմից ստանալուց հետո, եթե դրանք համապատասխանում են սույն կարգի պահանջներին, Վարչապետի աշխատակազմի համապատասխան ստորաբաժանումն (Ֆինանսական և հաշվապահական հաշվառման վարչությանը) իրականացնում է արդարացի փոխհատուցման վճարումը: 
Վերոգրյալ խմբագրման անհրաժեշտությունը բխում է նրանից, որ նախկինում եղել են դեպքեր, երբ գրասենյակի կողմից ներկայացված փաստաթղթերի փաթեթները մի քանի անգամ են ունեցել լրամշակման անհրաժեշտություն:
Քանի որ վճարման գործընթացը իրենից ենթադրում է գործողությունների շարք, այն չի կարող իրականացվել անմիջապես, ուստի այս բառն անհրաժեշտ է հանել:

	4․ Չի ընդունվել
Գլուխ 3-ի 16-րդ կետի տվյալ դրույթը վերաբերում է ոչ թե միայն արդարացի փոխհատուցման գումարի փաստացի փոխանցման գործողությանը, այլ ընդհանրապես արդարացի փոխհատուցման վճարման գործընթացի կազմակերպմանը։ Հետևաբար, «անմիջապես» եզրույթը տվյալ դեպքում չի ենթադրում, որ փաստաթղթերի փաթեթը ստանալուց հետո գումարը պետք է նույն պահին փոխանցվի շահառուին՝ առանց օրենքով նախատեսված և վճարման իրականացման համար անհրաժեշտ նախորդող գործողությունների կատարման։ «Անմիջապես» եզրույթի կիրառմամբ նկատի է առնվում, որ լրամշակված փաստաթղթերի փաթեթը ստանալուց և դրա՝ սույն կարգի պահանջներին համապատասխանությունը հաստատելուց հետո արդարացի փոխհատուցման վճարմանն ուղղված՝ օրենքով և սահմանված ընթացակարգով նախատեսված բոլոր անհրաժեշտ գործողությունները պետք է իրականացվեն հնարավորինս սեղմ ժամկետում՝ առանց անհարկի ձգձգումների։
Այս մոտեցումը պայմանավորված է նաև նրանով, որ արդարացի փոխհատուցման վճարումը ենթադրում է մի շարք հաջորդական գործողությունների իրականացում, այդ թվում՝ ներկայացված փաստաթղթերի համապատասխանության ստուգում, անհրաժեշտ ներքին ընթացակարգերի իրականացում և, որպես վերջնական գործողություն, համապատասխան գումարի փոխանցում։ Ուստի «անմիջապես» եզրույթը չի բացառում այդ գործողությունների իրականացումը, այլ շեշտադրում է դրանց՝ ողջամիտ և հնարավորինս սեղմ ժամկետներում կազմակերպման անհրաժեշտությունը։
Միաժամանակ, տվյալ պահանջը պետք է մեկնաբանվի Մարդու իրավունքների եվրոպական դատարանի վճռով սահմանված ժամկետում արդարացի փոխհատուցման վճարումն ապահովելու պարտականության համատեքստում։ Հետևաբար, գործընթացի յուրաքանչյուր փուլ պետք է կազմակերպվի այնպես, որ օրենքով նախատեսված անհրաժեշտ գործողությունների կատարման արդյունքում վճարումը հնարավոր լինի իրականացնել Եվրոպական դատարանի վճռով սահմանված ժամկետում։ Հաշվի առնելով վերոգրյալը՝ «անմիջապես» բառի կիրառումը տվյալ դրույթում նպատակ ունի ապահովելու ոչ թե գումարի մեխանիկական կամ նույն պահին փոխանցում, այլ արդարացի փոխհատուցման վճարման ամբողջ գործընթացի օպերատիվ և արդյունավետ կազմակերպումը՝ հաշվի առնելով դրա իրականացման համար անհրաժեշտ իրավական և վարչական գործողությունները։

	5․Գլուխ 3-ի 17-րդ կետի վերաբերյալ. Վարչապետի աշխատակազմի համապատասխան ստորաբաժանումը վճարումներն իրականացնում է ՀՀ պետական մարմիննների կողմից պետական միջոցներից վճարումների իրականացման համապատասխան գանձապետական ծրագրի միջոցով, որտեղ յուրաքանչյուր օր արտացոլվում են արտարժույթների համապատասխան փոխարժեքները, որով էլ առաջնորդվում են ՀՀ բոլոր պետական մարմիններն իրենց վճարումներն իրականացնելիս:
	5․ Ընդունվել է

Նախագծում կատարվել են համապատասխան փոփոխություններ։


	6. Գլուխ 3-ի 22-րդ կետի վերաբերյալ. Մինչ օրս Գրասենյակի կողմից ներկայացված արդարացի փոխհատուցումների վճարումներն եթե ներկայացված փաստաթղթերում առկա չեն եղել թերություններ իրականացվել են սեղմ ժամկետներում առանց անհարկի հետաձգումների: 
Միաժամանակ տեղեկացնում ենք, որ վճարումը հավաստող փաստաթուղթը համապատասխան ծրագրում անմիջապես չի արտացոլվում, ուստի այն անհապաղ չի կարող ներկայացվել:

	6. Չի ընդունվել
Վճարումը հավաստող փաստաթղթի՝ համապատասխան ծրագրում արտացոլվելու համար անհրաժեշտ տեխնիկական կամ ընթացակարգային ժամանակահատվածի առկայությունը ինքնին չի բացառում փաստաթուղթը դրա հասանելի դառնալուց հետո անհապաղ ներկայացնելու հնարավորությունը։ «Անհապաղ» եզրույթը տվյալ դեպքում պետք է մեկնաբանել ողջամիտ և գործնական կիրառելիության տեսանկյունից՝ որպես վճարումը հավաստող փաստաթուղթը դրա ձևավորումից կամ համապատասխան ծրագրում հասանելի դառնալուց հետո առանց անհարկի ձգձգման ներկայացնելու պահանջ։ 

	7․ Նախագծին կից ներկայացված Դիմումի ձևը թերի է և չի համապատասխանում Կարգի Գլուխ 2-ի 4.1), 5.1) և 6.3) կետերի պահանջներին:

	7․ Չի ընդունվել
Ներկայացված առաջարկությունից պարզ չէ, թե Դիմումի ձևի կոնկրետ որ դրույթը կամ պահանջն է չի համապատասխանում Կարգի Գլուխ 2-ի 4.1), 5.1) և 6.3) կետերով սահմանված պահանջներին։ Դիտարկմամբ միայն ընդհանուր հղում է կատարվել նշված կետերին՝ առանց մատնանշելու Դիմումի ձևում առկա այն կոնկրետ տվյալը, դաշտը կամ տեղեկատվությունը, որի բացակայությունը կամ բովանդակությունը չի համապատասխանում համապատասխան պահանջին։
Հաշվի առնելով, որ ներկայացված դիտարկման հիման վրա հնարավոր չէ որոշակիորեն պարզել առաջարկվող փոփոխության կամ լրացման անհրաժեշտությունը, ինչպես նաև այն, թե Դիմումի ձևի որ հատվածն է ենթակա լրամշակման, դիտարկումը տվյալ ձևակերպմամբ հիմնավորված չէ։
Միաժամանակ, անհրաժեշտության դեպքում Դիմումի ձևի համապատասխանությունը Կարգի Գլուխ 2-ի 4.1), 5.1) և 6.3) կետերի պահանջներին կարող է գնահատվել յուրաքանչյուր պահանջի մասով առանձին՝ կոնկրետ անհամապատասխանության մատնանշմամբ։


	
11. Իրավաբանական վարչություն
	02.10.2026

	
	

	Նախարարական կոմիտեի նիստի արձանագրությունը ամբողջությամբ չի իրացվել, մասնավորապես՝
· [bookmark: _GoBack]Իրավաբանական վարչության  եզրակացության 6-րդ կետը շարունակում է արդիական մնալ: 

2. Լրամշակված նախագծի մասով,  1-ին հավելվածի 5-րդ կետի համաձայն՝  փոխհատուցումը ներկայացուցչի միջոցով ստանալու դեպքում համապատասխան փաստաթղթերը կարող է  ներկայացնել դիմումատուն կամ ներկայացուցիչը: Մինչդեռ պարզ չէ ներկայացուցչի կողմից փոխհատուցումը ստանալու պարագայում դիմումատուի կողմից փաստաթղթերը ներկայացնելու հանգամանքը:
	1. Ընդունվել է

       


Նախագիծը վերախմբագրվել է։

	
12. Պետաիրավական վարչություն
	02.10.2026

	
	

	1. 2026 թվականի սեպտեմբերի 14-ի պետաիրավական նախարարական կոմիտեի արդյունքների հաշվառմամբ:
	                            Ընդունվել է ի գիտություն






  Միջազգային իրավական հարցերով ներկայացուցչի գրասենյակ



